text:
Børnini ganga aftur í skúla, men kreppan er ikki av
28.11.2017 - 08:11 - Ásbjørn Jacobsen
Aftan á vatnflóðina: Vatnið á skúlanum hjá Barnamissiónini, Home of Peace, hevur tikið seg aftur. Men kreppan er ikki av. Mong í nærumhvørvinum hava mist bæði heim og arbeiði, og nú hjálpir Barnamissiónini teimum neyðstøddu við mati.
Tað var í august, at Bangladesj var rakt av tí ringastu vatnflóðini í 100 ár. Skúlin hjá Barnamissiónini, Home of Peace, liggur í útnyrðingshorninum av landinum og sleppur vanliga undan vatnflóðum. Men ikki hesa ferð.
− Vatnið fór upp um áarbakkarnar og rann inn á skúlaøkið og bygningarnar, so ongi børn sluppu í skúla. Grønmetisakrarnir stóðu undir í vatni, og allur gróðurin rotnaði, greiðir Mary Minakkhi frá. Hon hevur ábyrgdina á skúlanum.
Síðani tá er støðan batnað. Alt vatnið er burtur úr skúlabygningunum og meginpartinum av skúlagarðinum.
− Skúlagongdin er byrjað aftur. Børnini eru so glað, at tey kunnu ganga yvir í skúlan og spæla uttanfyri, sigur Mary Minakkhi.
Men framvegis eru akrarnir so bleytir og runutir, at tað ikki ber til at seta nýggjar plantur niður. Av tí at allur gróðurin í ár er oyðilagdur, er neyðugt at keypa dýrar matvørur aðrastaðni frá. Prísirnir á grønmeti, rísi og fiski eru farnir nógv upp um alt landið. Tann peningurin, sum Barnamissiónin samlaði inn í samband við neyðstøðuna í Bangladesj, verður brúktur til at keypa mat til næmingarnar á skúlanum og til nýtt sáðkorn til akrarnar.
Men peningurin fer eisini til neyðhjálp til raktar familjur í økinum. Nógv hava mist hús og heim. Haraftrat hava tey, ið arbeiða sum dagleigarar, mist arbeiði og inntøku, av tí at arbeiðið á akrunum er steðgað. Nógvir mánaðir fara at ganga, áðrenn nakað kann heystast á akrunum aftur.
Kristnar kirkjur á staðnum hava tikið á seg at hjálpa 4000 familjum (í alt uml. 24000 fólkum) í økinum við mati. Hvør familja fær 20 kg av rísi, eitt kg av linsum, tvey kg av salti og eitt kg av matolju – fyri at halda hungurin frá durunum. Hesa verkætlan fer Barnamissiónin at stuðla.
− Tað er ótrúligt at síggja, hvussu stórt gávumildni hjá okkara gevarum er. Tá vanlukkan rakar, standa vit saman um at gera nakað eyka, sigur aðalskrivarin í Barnamissiónini Bo Wallenberg.
− Undirtøkan var ómetaliga stór, tá vit sendu neyðarrópið út fyri Bangladesj. Skúlin hjá okkum fær ta hjálp, honum tørvar, og vit kunnu eisini veita fólki uttan fyri skúlan hjálp. Tað eri eg ótrúliga glaður fyri!
EVA RUDERSTAM
Hjartans tøkk fyri alla tykkara hjálp, má Jesu friður hvíla yvir tykkum.
Ynska tygum at geva eina gávu til Bangladesj, vinarliga viðmerk: VATNFLÒÐ
Tygum kunna geva gávuna her:
Skandinaviska Barnamissiónin
Postgiro; 9870-4310471
Norðoya Sparikassi: 9865-101.620.7
Betri Banki: 9181-120.980.0
BankNordik: 6460-101.594.1
Suðuroyar Sparikassi: 9870-101.148.1
Tygum kunnu eisini stuðla Barnamissiónini í síni heild, við at
RINGJA 90 56 57 og kr. 100 verða skuldskrivaðar tíni
telefonrokning.
"Skandinaviska Barnamissiónin við Jesusi fyri børnini" Føroya deild er á facebook
Skandinaviska Barnamissiónin
við Jesusi - fyri børnini


c: text/html

text:
Ein savnandi høvuðsstaður
Politikkur24-02-2017 - 16:41 - Jóanis Nielsen
Nú tað gongur so væl í Føroyum, haldi eg, at tað er umráðandi, at vit fegnast um, at so stór framstig henda. Eisini her í Tórshavnar kommunu hendir nógv, og vit arbeiða miðvíst við at brynja okkum til framtíðina. Tí haldi eg, at vit mugu royna at sleppa burtur úr rákinum í seinastuni, har politikarar uttan fyri Havnina leggja eftir høvuðsstaðnum.
Uppskotið um at flyta arbeiðspláss úr Havnini, sum nú skal viðgerast í Tinginum, er eitt dømi um, at vit mugu rætta kósina og minnast til, at hetta er okkara felags høvuðsstaður, og at Havnina eiga allir føroyingar.
Tankin at skula taka arbeiðspláss úr Havnini og staðseta tey ymsastaðni í landinum er vælmeinandi. Men eg eri sannførdur um, at hetta hevði verið eitt stórt afturstig fyri okkum øll. Høvuðsstaðurin er atdráttarmegin, og tað er her, tað ber til at fáa eitt umhvørvi við persónum, sum skapa neyðugar tænastur til allar føroyingar. Fólk úr øllum landinum og útisetar eisini leita móti Tórshavnar kommunu, tí her síggja tey møguleikan fyri at skapa sær eina góða og trygga tilveru í einum rúmligum høvuðsstaði. Latið okkum loyva fólki at gera hesar dreymar til veruleika.
Savna heldur enn spjaða
Tíðirnar eru góðar, og tí átti tað at verið lætt at savnað seg um alt tað góða, sum hendir bæði í høvuðsstaðnum og so sanniliga eisini aðrastaðni í landi okkara. Her er so nógv gott at byggja á. Tað er fínasta slag, at hugt verður til Havnar eftir øllum møguleikunum her, men tað átti at verið óneyðugt at fara undir at flyta allar møguleikarnar úr Havnini. Eingin vissa fæst fyri, at tað, sum riggar í Havn, fer at rigga, tá ið virksemið fyri beint úr Havnini.
Latið okkum standa saman heldur enn at spjaða.
Arbeiðið at byggja út Eystaru bryggju er farið ígongd. Hetta er ein stór og neyðug íløga, sum vit í Havnini kortini hoyra nógva ónøgd um uttan fyri høvuðsstaðin. Men veruleikin er tann, at á verandi bryggju er rætt og slætt ikki pláss fyri fleiri bingjum, og tí er tað alneyðugt, at vit víðka um fermetrarnar á havnarøkinum soleiðis, at vit megna at taka ímóti framtíðar vøkstri.
Og alt bendir á, at hesin vøksturin verður stórur, og tí er tað mín vón, at arbeiðsplássini í Havn fáa frið, og at vit øll fegnast um, at Tórshavnar kommuna gongur at odda við eini havnarútbygging, sum møtir framtíðar tørvi, har farmaskipini og ferðamannaskipini verða størri og krøvini til atløgubryggju og tænastur somuleiðis verða tað.
At Havnin veksur, at nógv fólk arbeiða her, og at vit nú byggja havnarøkið út, tað er alt við til at framtíðartryggja Føroyar, har vit eisini megna at skapa nýggj og spennandi arbeiðspláss til børn okkara.
Bogi Andreasen
formaður í Vinnunevndini

robotstxt: allowed

filter: keep


text:
Árni: - Vit uppbyggja skuld hóast góðar tíðir
Tað var ein vælupplagdur stjóri í BankNordik, sum greiddi frá teirra virksemi á vinnufundinum í Tekniska skúla fyrrapartin.
Norðlýsið fekk orðið á Árna Ellefsen eftir at hann hevði haft framløgu fyri teim mongu uppmøttu, tá Vinnulívsráðið í Klaksvík helt sokallaðan netverksfund á Tekniska Skúla í Klaksvík.
Árni Ellefsen greiður frá hvussu BankNordik roynir at betra um kundaupplivingarnar, samstundis sum effektiviseringar skulu gerast.
Í mun til fiskivinnuna síggja vit inntil viðari ikki nakran øktan eftirspurning eftir at gera íløgur, sigur Árni
Nýggj deild á Biskopstorgi verður eftir ætlan tikin í nýtslu 1. september í ár, upplýsir Árni
Sí samrøðuna við Árna Ellefsen niðanfyri
Samrøða við Árna Ellefsen from Norðlýsið on Vimeo.


text:
Endamál:
· At telefonir ikki órógva undirvísingina
· At telefonir ikki gera, at næmingarnir gerast kropsliga óvirknir í fríkorterunum
· At næmingarnir eru meira saman sosialt í fríkorterunum
· At áseta, í hvønn mun telefonin kann verða eitt amboð í undirvísingini
· At tálma happing á netinum
Hesar reglur eru galdandi viðvíkjandi telefonnýtslu:
1.-7. flokkur:
· Um næmingur hevur telefon við í skúla, skal hon verða beind burtur og ikki órógva í tíma og fríkorteri
· Um næmingur skal nýta telefonina, skal hetta fyrst avtalast við starvsfólk skúlans
8.-10. flokkur:
· Um næmingur hevur telefon við í skúla, skal hon verða beind burtur og ikki órógva í tímunum
· Um næmingur skal nýta telefonina í tímunum, skal hetta verða eftir avtalu við starvsfólk skúlans
· Tá ið næmingar eru á øki, har 1. – 7. fl. vanliga heldur til, eru reglurnar fyri 1. - 7. fl. galdandi
Atgerðir:
· Um reglurnar ikki verða hildnar, verður telefonin tikin og løgd á skrivstovuna, har foreldur/verji skulu heinta hana
Hesar meginreglur eru samtyktar á fundi í skúlastýrinum tann 06.06.17
Elsebeth Vilhelm - føroyskt og søga
Telefon: 743117
T-post: ev1004f8@skulin.fo
Carsten Wigant Andersen - støddfrøði, ítróttur
Lina Magnussen - danskt
Bergljot Johannessen- Náttura og tøkni, enskt
Jónfríð Foldbo - kristni
Anna Elisabeth Gøte - svimjing
Anja Samuelsen - ítrótt
Jónfríð Foldbo - ítrótt
Sonja í Gong - ítróttur
Petur Páll Mikkelsen - ítróttur
Lina Magnussen - Handaverk og List (køk)
Karl Jóhan Thomsen - Handaverk og List (smíð)
Sonja í Gong - Handaverk og List (evning)
Katja Kjartansdóttir - Handaverk og List (hondarbeiði)
Hjørdis Hávarsá - Handaverk og List (tónleik)
Steintór Rasmussen - Hadarver og List (hugaítrótt)
Kostur er sera týðandi fyri okkara gerandisdag, ikki minst hjá børnum okkara. Tað snýr seg ikki einans um at eta seg mettan og sløkkja tostan, men eisini hvørjum tú etur teg mettan av og sløkkir tostan við. Hetta hevur ávirkan á tannheilsuna og evnini at hugsavna seg.
Børn vita, hvat tey vilja hava, men tey vita ikki altíð, hvat er gott fyri tey. Tí hava tey brúk fyri vaksnum at taka nakrar avgerðir fyri tey, m.a. viðvíkjandi mati.
Tað er nógv søtmeti millum børn í skúlanum, og hetta sæst aftur í m.ø. tannheilsuni. Fyri at betra um hetta, vilja vit við hesum heita á tykkum foreldur um ikki at geva børnunum søtmeti í matpakkan og ikki lata tey hava pening við í skúla, so tey kunnu keypa sær eitthvørt í skúlatíðini. Hetta vil uttan iva betra um tannheilsuna og vælveruna annars.
Vónandi verður tikið væl ímóti hesum.
Vinaliga
Skúlin, skúlastýrið og skúlatannlæknin
Heitt verður á foreldur og avvarandi at børnum, sum skulu til tannlækna, um at minna børnini á tíðina tit hava fingið. Nú skúlin er í gerð er ikki altíð møguligt hjá okkum at ”rópa” ella at fara eftir børnunum fyri at minna tey á tíðina.
Vit síggja helst at avvarandi koma við børnunum, tá tey hava tíð til tannlækna. Um okkurt kemur í vegin, ella tað ikki liggur fyri at koma til tannlæknan, vilja vit heita á tykkum um at boða frá sum skjótast.
Vh
Starvsfólkini í Barnatannrøktini
Bólkar o.a. í handarverk og list eru undir kunning


text:
Fyri ikki so langari tíð síðani livdi ein bóndi “undir Garðsenda” í Hósvík, sum átti tvey børn, son og dóttur. Hesi bæði systkini - sonurin æt Grækaris - vóru ógvuliga góð hvørt við annað. Og tá ið Grækaris skuldi taka festið eftir faðir sín, læt hann systrina fáa aðra helvtina av garðinum.
Grækaris giftist við eini prestadóttur av Kjalnesi í Kollafirði, og systir hansara við einum manni, ið æt Pætur, sum var ættaður úr Nólsoy. Hann var dugiligur útróðrarmaður. Millum hann og prestadóttrina (konu svág hansara) var lítil góðska. Tey høvdu lætt við at klandrast og vera hvørt øðrum ein ringur granni.
Einaferð Pætur hevði verið á útróðri, hevði hann tuskað sær til vørur av einum smuglaraskipi, harímillum nakað av toyi, sum hann eftirsíðan seldi við góðum vinningi. Tá ið grannakona hansara fekk at frætta hetta, meldaði hon hann.
Stutt eftir komu tveir mans úr Tórshavn til Hósvíkar at kanna eftir, um tað var satt, sum hon hevði sagt um Pætur. Men hvussu gjølla leitað varð bæði ovarlaga og niðarlaga, so var tó einki funnið í goymslum Pæturs av ólógligum góðsi, og Pætur segði seg eisini frían fyri at hava gjørt nakað, ið ólógligt var.
So fóru havnarmenninir til hennara og søgdu, at ilt vildi vera av fyri hana, av tí at hon hevði farið við sleygi og falsi. Men hon helt fast við sítt. Teir høvdu ikki hugt nóg gjølla eftir, segði hon. Millum annað spurdi hon teir, um teir ikki høvdu hugt eftir í korntunnum hansara. Jú, tað høvdu teir. Tvær fyltar tunnur stóðu uppi á loftinum, og teir høvdu vent botnin upp á báðum. Ein triðja tunna var eisini, men í henni var bert eitt sløð av korni, so har kundi einki vera krógvað.
“Hygg eftir í tí tunnuni”, segði hon, “har vilja tit ivaleyst finna smuglaragóðsið “.
Satt var. Undir einum sløði av korni funnu teir í hesi tunnu nakað av toyi. Og Pætur mátti gjalda ta ásettu bót.
Pætur hevði kjøthjall sín standandi niðri á bakkanum. Tá ið hann ein morgun tíðliga kom inn har at fáa sær eitt tjógv við til útróðrar, var ein maður beint í ferð við at taka nøkur skerpikrov úr hjallinum. Men Pætur kundi eisini vera ein góður maður í mongum lutum; hann fekk mannin til at bera krovini innaftur í hjallin og læt hann annars sleppa.
Pætur hevði verið dølskur, tað royndi hann seinni, tí hann segði bátsmonnum sínum frá hesum tilburði. Søgan kom longur. Og hansara fíggindi, grannakonan, frætti eisini frá. Hon fekk fatur á honum, ið stolið hevði, og legði honum ráð á næsta tingi at spyrja sorinskrivaran, hvat dóm, ein maður átti at fáa, sum sæð hevði tjóv í hjalli sínum uttan at melda tað til yvirvaldið. Um hann so gjørdi, vildi Pætur koma til at bøta.
Hann, ið stolið hevði, fylgdi ráðum hennara. Sorinskrivarin svaraði honum aftur, at “Hælere og Stjælere skulle begge have lige Løn”.
Tá ið sorinskrivarin hevði sagt hetta, legði Pætur kvikliga 60 rbd. á borðið, sum var “Dannemansmulkt” fyri størri brotsgerðir, samtíðis sum hann segði: “Harra sorinskrivari! Mín brotsgerð var tann, at eg ikki vildi melda hann, ið sum tjóvur stendur undir lið míni, tí eg visti, at tað var armóð, sum fekk hann til at stjala! Lønið honum nú eftir gerð hansara”.
Tá ið hann, sum stolið hevði, einki átti at bøta við, varð hann førdur til Havnar og settur fastur.
Andreas Weihe: “Søga og søgn”, 1933


text:
1925
Innihaldsyvirlit
Hendingar[rætta | rætta wikitekst]
- 15. februar - Svarti Per (Bootleg Pete) verður fyrstu ferð at síggja í Disney stuttfilminum Alice Solves The Puzzle.
- 29. mai - Landkannarin Percy Fawcett sendir sítt síðsta telegramm til konu sína, áðrenn hann hvørvur í Amazon frumskóginum.
- 25. september - Føroyski Javnaðarflokkurin verður stovnaður.
- 26. desember - útgrevstur av Sfinksinum Mikla, sum er tveir triðingar undir sandi, byrjar í Egyptalandi. Hann verður liðugt útgrivin í 1936.
Ókendar dagsetningar[rætta | rætta wikitekst]
- Vegur er nú gjørdur úr Sørvági til Miðvágs og Sandavágs.
- Kristiania, høvuðstaður Noregs, skiftir navn til upprunanavnið Oslo.
Bøkur[rætta | rætta wikitekst]
- 10. apríl - F. Scott Fitzgerald útgevur The Great Gatsby.
- 18. juli - Adolf Hitler útgevur manifestið Mein Kampf.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 8. februar - Jack Lemmon, amerikanskur filmleikstjóri og sjónleikari (Grumpy Old Men) (d. 2001)
- 26. apríl - Jørgen Ingmann, danskur tónleikari (d. 2015)
- 19. mai - Malcolm X, amerikanskur mannarættinda aktivistur (d. 1965)
- 8. september - Peter Sellers, enskur skemtari og sjónleikari (The Pink Panther) (d. 1980)
- 15. september - Helle Virkner, danskur sjónleikari (Matador) (d. 2009)
- 16. september - B.B. King, amerikanskur bluestónleikari
- 13. oktober - Margaret Thatcher, enskur forsætisráðharri (d. 2013)
- 16. oktober - Angela Lansbury, enskur sjónleikari (Murder She Wrote)
- 10. november - Richard Burton, waliskur sjónleikari (Cleopatra) (d. 1984)
- 20. november - Robert F. Kennedy, amerikanskur løgmálaráðharri og senator (d. 1968)
- 8. desember - Sammy Davis Jr., amerikanskur sangari, dansari, skemtari, og sjónleikari


text:
Les um hvussu firvaldur er bygdur og atferðina hjá honum. Um hvussu tú klekir ein summarfugl og hvussu tú kanst lokka ein firvald inn í urtagarðin hjá tær.
Firvaldur livir vanliga ikki leingi og má tí skunda sær at finna sær maka.
Broytingin frá ormveru til firvald er ein tann ótrúligasta broytingin, sum nøkur livandi vera fer ígjøgnum.
Silkiormur ger ein so sterkan og fínan tráð, at hann verður brúktur til silki, eitt tað vakrasta og fínasta klæði, sum er til.
Reivveran er heilt øðrvísi enn ormveran. Vanliga er hon púra still, og hon etur ikki.
Firvaldaormverur eta nógv, rættiliga nógv. Hvønn dag eta tær fleiri ferðir sína egnu vekt.
Firvaldur byrjar lívið í einum eggi. Hann umskapast fyrst frá eggi til ormveru og síðan frá ormveru til reiv-veru. At enda umskapast hann frá reivveru til vaksnan firvald.


text:
- Tíðindi, mentan og ítróttur
Játtanin er brúkt
Játtanin er uppi, og ongir pengar eru at gjalda lønir við restina av árinum. Tí er ikki annað er gera enn at koyra fólk í feriu ella biðja tey avspáka.
Tað sigur Ronnie Midjord, sjúkrahússtjóri á Landssjúkrahúsinum.
Týsdagin greiddi hann frá í útvarpinum, at allar ikki-akuttar viðgerðir uttanlands eru útsettar til januar í 2018
Hann segði tó einki um, at alt virksemið á Landssjúkrahúsinum, sum kann bíða, skal bíða til januar í 2018. Játtanin er uppi, og pengar eru ikki at gjalda løndir við, sigur hann.
Og talan er ikki einans um sjúklingar, sum koma inn í skipanina nú - eisini planlagdar skurðviðgerðir eru útsettar, viðgongur Ronnie Midjord.
Spurdur um Landssjúkrahúsið ikki kundi biði um eykajáttan svarar hann, at landsstýriskvinnan hevur givið boð um, at játtanin skal haldast.
- Mappan er tóm - eg kann ikki gjalda lønir við ongum pengum, sigur Ronnie Midjord
Sí eisini


text:
Jens Hákun Leo
14.04.2017 - 17:45
Mentan > Mentan > Tónleikur
Í annaðkvøld kl. 20 verður konsert við Vincent og RIF í Tøting.
Hetta boðar Tónleikasamtakið Grót frá í tíðindaskrivi í dag.
Tónleikasamtakið Grót sigur harundir um Vincent, at...
- Vincent er ein alternativur rock bólkur, ið leggur dent á melodi og originalitet. Bólkurin er mannaður av fimm ungum monnum úr Leirvík, Klaksvík og Fuglafirði: Eyðfinn Bogason Lamhauge (vokalur), Oddur Joensen (gittar), Eyðun R. Nolsøe (gittar), Sámal M. Johannesen (bass) og Fríði Bjarkhamar (trummur).
Og um RIF, at...
- RIF er ein verkætlan hjá trimum íslendskum tónlistafólkum, við Andri Ásgrímsson (kendur úr Leaves og Náttfari) sum oddamanni. Saman við sær hevur hann Heiðu Dóru Jónsdóttir, best kend sum Bara Heiða, og Magnús Leifur Sveinsson, ið føroyingar kenna sum forsangara í indie rockbólkinum Úlpa.
- Stílurin er lættur melodiøsur kassaguitar og ukulele tónleikur, low key stemningur, men við góðum og upplyftandi lagi. Av tí at Magnús fekk forfall, so verður tað ein skerd útgáva av RIF, sum kemur á Føroyavitjan, men hóast tað verður sera spennandi at hoyra, hvat tey fara at servera í Tøting leygarkvøldið.


text:
Tilbage til nyheder
Samskipari til NORA
NORA søkir eftir samskipara til skrivstovu okkara á Bryggjubakka í Havn.
Starvið
Yvirskipað er uppgávan hjá samskiparanum at tryggja, at NORA virkar, sum tað eigur. Samskiparin hevur ábyrgdina av øllum inngangandi samskifti, so sum telefon, teldupostar og brøv. Samskiparin umsitur eisini samskifti við tænastustovnar innanlands og uttanlands.
Samskiparin hevur ábyrgdina av vanligum skrivstovuuppgávum, og arbeiðsuppgávurnar fevna eisini um at verkseta og viðlíkahalda elektroniska journalin, og verður eisini journalleiðari.
Arbeiðstíðin er 30 tímar um vikuna, men samskiparin skal kunna tola ójavna í vikuliga tímatalinum. Starvið verður sett og lønt við støði í sáttmálanum hjá Starvsmannafelagnum í lønarflokki 6.
Eginleikar
Vit ímynda og ynskja okkum, at samskiparin hevur nakrar av niðanfyristandandi persónligum eginleikum:
· Er eitt netverksmenniskja
· Kann hava nógv jørn í eldinum í senn
· Sær, hvar hjálp tørvar, og tekur eina hond í
· Jaligt lyndi og samstarvssinni
Førleikar
Fyri at røkja starvið til fulnar krevst skrivstovuútbúgving ella hægri sum t.d. merkonom ella akademiútbúgving og royndir við fíggjarligum viðurskiftum og journalisering. Samskiparin skal duga væl føroyskt og eitt av skandinavisku málunum bæði í talu og skrift. Somuleiðis verður samskift á enskum í talu og skrift.
Tað er ein fyrimunur at hava góðan kunnleika til føroyska samfelagið, serliga til tænastustovnarnar.
Vit bjóða
NORA er eitt vælvirkandi og altjóða arbeiðspláss. Vit samskifta dagliga við samstarvspartar okkara í øllum Norðurlondunum og um alt Norðuratlantshavið. Umframt samskiparan starvast trý fólk á skrivstovuni. Vit halda til á Bryggjubakka 12 saman við Granskingarráðnum og Løgtingsins umboðsmanni.
Umsókn
Umsókn við CV og øðrum skjølum skal sendast til nora@nora.fo og vera okkum í hendi í seinasta lagi tann 17. mai 2018 kl. 12:00. Hevur tú spurningar til starvið, ert tú væl komin at venda tær til Ásmund Guðjónsson, stjóra, á telefon (+298 21 48 44) ella um teldupost (asmundur@nora.fo).
NORA er eitt samstarv millum Grønland, Ísland, Føroyar og Strandanoreg, hvørs endamál er at stuðla verkætlanum í Norðuratlantshavi og fyriskipa ymiskum menningartiltøkum í hesum økinum. NORA er partur av Norðurlendska ráðharraráðnum og er tann einasti altjóða stovnur, sum hevur høvuðssæti í Føroyum.


text:
Útmerkað, Jóannes
Jóannes Eidesgaard er erligur, og váttar, at tað var táverandi fíggjarmálaráðharrin, ið gav boð um at halda aftur, tí steðgaði prístalviðgerðini av pensjónini
Tað er útmerkað, at Jóannes Eidesgaard váttar, at tað var hann, ið gav boð um at halda aftur, tí steðgaði prístalsviðgerðin hjá øllum fólkapensjónistum í Føroyum.
Hetta er eitt gott signal til Eyðgunn Samuelsen, sum pástendur nakað annað. Nú skal Eyðgunn bara lesa tekstin hjá Jóannesi nakrar ferðir, og læra at taka felags ábyrgd, eisini tá ópopulerar avgerðir eru tiknar.
At Eidesgaard vil gera seg sjálvan til ein sonevndan ”skurk”, skilji eg ikki heilt.
Havi altíð havt virðing fyri Jóannesi, og arbeiddu vit sera væl saman í landsstýrinum, har vit eisini tóku stór tøk, og vendi niðurgongd til framgongd.
Tað er útmerkað, at Eidesgaard er erligur og sigur tingini, sum tey eru, og váttar tað, sum eg skrivaði í mínum fyrra lesarabrævi til Eyðgunn Samuelsen.
Bárður S. Nielsen
Formaður í Sambandsflokkinum


text:
Um útbúgvingina
Útbúgvingin er býtt upp í ein praktiskan og ein teoretiskan part. Fíggjarskúlin skal takast í lærutíðini. Finansraadet, Finanssektorens Uddannelsescenter, Handilsskúlin og bankin standa fyri skúlanum í felag.
Fíggjarskúlin er býttur upp í tvey lestrarár. Fyrra árið verður nýtt til kravdar lærugreinir og seinna árið til valfríar lærugreinir. Kravdu lærugreinirnar eru umleið helvtin av allari útbúgvingini, til samans 25 skúladagar. Valfríu lærugreinirnar eru ymiskar, alt eftir hvørja linju, næmingurin og bankin velja. Hesin parturin er millum 15 og 25 skúladagar.
Endamálið við kravdu lærugreinunum er, at tú fert at skilja fíggjarligar trupulleikar og tørvin hjá einum viðskiftafólki og haraftrat fært førleika at vísa til ein serfrøðing á økinum.
5 kravdar lærugreinar
- Kundin og fíggjarfyritøkurnar
- Fíggjarligar fyritøkur og samfelagið
- Ráðgevi í fíggjarheiminum
- Fíggjarligar vørur
- Fíggjarheimurin
Samanlagt geva hesar lærugreinir eina breiða vitan og førleika til at arbeiða í eini fíggjarfyritøku. Endamálið við teimum valfríu lærugreinunum er, at tá tú hevur lokið útbúgvingina, skalt tú sjálvstøðugt kunna ráðgeva viðskiftafólki um viðurskifti, ið eru tengd at teimum sergreinum, tú hevur valt at útbúgva teg í. T.d. kann talan verða um skaðatrygging, íløguráðgeving, sethúsaráðgeving ella eina breiðari ráðgeving á privata marknaðinum.


text:
Smokie
Smokie er enskur rokkbólkur úr Bradford. Bólkurin, sum hevur verið virkin í 40 ár og hevur havt óteljandi hitt, er framvegis í stórformi. Smokie komu fram í sjeytiárunum, tá ið teirra løttu rokksangir gjørdust víðagitnir, men eisini árini síðani hevur bólkurin skrivað og spælt kendar sangir. Burtur úr stóru rúgvuni av sangum, sum hava gjørt Smokie til eitt víðagitið navn, kunnu nevnast Livin' Next Door To Alice, Oh Carol, Needles And Pins, Mexican Girl, Lay Back In The Arms Of Someone, I'll Meet You At Midnight og Boulevard Of Broken Dreams.
Smokie hevur fleiri ferðir verið í Føroyum og framført. Seinasta framførðsla í Føroyum var í 2008 á Summarfestivalinum í Klaksvík.
Limir[rætta | rætta wikitekst]
- Terry Uttley - bass/sangur.
- Martin Bullard - keyboard.
- Steve Pinnell - trummur.
- Mike Craft - sangur.
- Mick McConnell - gittar.


text:
Orð: Sarita Baldvinson, Anker Eli Petersen og Terji Rasmussen
Lag: Terji Rasmussen
Kettan eftir músini rann
men músin var heppin, hon fann eina spann
Men spannin hon koppaði og kettan hon hoppaði
men ikki músina hon fanga kann
Músin rann til ommuna heim
men kettan fylgdi við, hon var ikki sein
Men omman fekk frið í lag millum tær
sum eingin hevði fyristilla sær
La, la, la, la, la…
Kettan eftir músini rann
men músin var heppin, hon fann eina spann
Men spannin hon koppaði og kettan hon hoppaði
men ikki músina hon fanga kann
Músin flýddi heim til hús
men kettan var til dystin fús
Ommubýlið skalv í grund
risti eina langa stund
Músin rann til ommuna heim
men kettan fylgdi við, hon var ikki sein
Men omman fekk frið í lag millum tær
sum eingin hevði fyristilla sær
La, la, la, la, la…Goym tekstin


text:
Flytføri og nýggjur faldari um at skriva umsókn
Í Horizon 2020 er flytføriskipan, nevnd Marie Sklodowska-Curie actions, sum á hvørjum ári veitir granskarum og øðrum, sum arbeiða við granskingarverkætlanum, stuðul til at flyta millum londini í Evropa og til lond uttan fyri ES samstarvið.
Granskari, sum hevur lokið ph.d., kann søkja Individual Fellowship. Talan er um útbúgving á høgum støði, har granskarin flytur til annað land og kanska eisini til annað virkisøki, enn tað, sum viðkomandi fæst við í Føroyum.
Tað ber eisini til hjá granskarum uttanlands at koma til Føroya við stuðli úr Individual Fellowship. Einki krav er um tjóðskap og við føroyska atlimaskapinum, ber til at søkja stuðul til flytføri millum t.d. Danmark og Føroyar.
Flestu útboðini í Horizon 2020 hava freist á hvørjum ári. Í 2015 er freistin at søkja í Individual Fellowship tann 10. september. Les um IF á Participant Portal
Starvsfólkaumbýti er eisini ein møguleiki í Horizon 2020. Útboðið nevnist RISE og gevur stovnum og starvsfólki, sum er knýtt at granskingini á einum stovni, møguleika fyri umbýti í styttri tíðarskeið. Aðalmálið við RISE er at spjaða framkomna vitan millum londini og í millum granskingarøkini.
Tað kann vera tørvur á leiðbeining, tá ið farið verður undir at skriva umsókn. NCP-tænastan hjá Granskingarráðnum kunnar og vegleiðir møguligum umsøkjarum.
Eisini verður mælt til at lesa nýggja faldaran: “How to Write a Winning Proposal for Individual Fellowships (IF)”, sum greiðir frá, hvussu ein umsókn í Individual Fellowship skal skrivast og hvat dentur eigur at verða lagdur á. Faldarin er gjørdur av NCP tænastuni í Luxembourg við hjálp frá evropeiska NCP netverkinum.


text:
Stóru norsku granskingarstovnarnir NTNU og SINTEF skipaðu fyri tiltakinum, hvørs endamál var, at fáa umboð úr vísindaliga, vinnuliga og politiska umhvørvinum at tosa saman um hvønn týdning havið – og servitanin um havið – hevur fyri oyggja- og strandasamfeløg í dag og í framtíðini.
Hóast flestu luttakararnir vóru úr Noregi, so vóru innbodnir fyrilestrahaldarar úr øðrum londum eisini á skránni hjá OCEAN WEEK 2018. Gaini hevði framløgu á sessiónini ‘Norway as a Sea Nation – Coastal communities, generation, sustainability’, sum Anne Trine Kjørholt, professari í barnagransking á NTNU, samskipaði.
Framløgan hjá Gaini, ‘Tradition meets modernity – Fishing industries and childhood in transition in the Faroe Islands’, byggir á kanning, sum er partur av altjóðari verkætlan, sum nevnist ‘Valuing the Past – Sustaining the Future’ (2016-2020). Anne Trine Kjørholt er verkætlanarleiðari. Fimm lond luttaka í verkætlanini, sum hyggur at gerandislívinum, arbeiðinum og vitanini hjá børnum og familjum teirra (trý ættarlið) – fyrr og nú. Luttakararnir í kanningini eru úr lokalsamfeløgum, sum liggja við havið (strandasamfeløg).
Meira fæst at vita um ráðstevnuna á hesari slóðini


text:
Ari av Rana
15.05.2018 - 16:58
Ítróttur > Ítróttur > Renning
Í sambandi við, at Guttorm Sørensen herfyri fekk handað heiðursskjal Poul E. Petersens, fara Klaksvíkar kommuna, Treysti og Frælsur Ítróttur Føroya at skipa fyri móttøku í býráðshøllini hjá Klaksvíkar kommunu týskvøldið.
Vit gleða okkum at njóta eina góða løtu saman við Guttormi og hansara nærmastu til hesa hátíðarløtu. Nú kann heiðurin, hann fekk fyri góðari viku síðani, endiliga latast til rætta eigaran, nú Gutti kemur heim til Føroya í kvøld, skrivar kommunan.
Tiltakið, sum varar ein tíma ella so, byrjar við sangframførslu av 17 sangarum. Borgarstjórin í Klaksvík, Jógvan Skorheim, sigur nøkur orð, og tað sama gera umboð fyri Treysti og Frælsan Ítrótt Føroya.


text:
Private Banking-toymið
Okkara uppgáva er at veita tær eina dygdargóða tænastu, kappingarførar prísir og eina kundauppliving, sum tú ikki fært aðrastaðni.
Tín Private Banking-ráðgevi
- Veitir smidliga og einsæris ráðgeving
- Samstarvar við aðrar ráðgevar, sum tú brúkar, eitt nú bókhaldara og sakførara
- Gevur tær nágreinilig uppskot við støði í eini strategi, sum vit leggja saman
- Gevur tær eitt yvirlit yvir tínar fíggjarligu ognir
- Er við til at tryggja, at tú fært fulla nýtslu úr tínum fíggjarligu møguleikum
- Vil fegin koma til privatan kundafund heima hjá tær ella í tíni fyritøku
Private Banking-toymið
Tú ert altíð vælkomin at seta teg í samband við okkum, um tú vilt vita meira um tínar møguleikar sum Private Banking-kundi.
Peter Egholm Jensen
Private Banking-leiðari
Tlf.: + 45 33 46 60 61
Fartlf.: + 45 21 66 63 88
Sóleyð Hansen
Private Banking-ráðgevi


text:
Sjey mistu lívið í Maersk
2017 varð eitt syndarligt ár hjá Mærsk-samtakinum á arbeiðsumhvørvisøkinum. Ikki færri enn sjey starvsfólk mistu lívið, meðan tey vóru til arbeiðis hjá A.P. Møller-Mærsk. Hetta vóru fimm fleiri enn árið fyri, tá tvey starvsfólk doyðu.Hvørki tølini ella negativa gongdin kunnu undir nøkrum umstøðum góðtakast, staðfestir leiðslan.
- Tíverri og til stóru sorg okkara, vórðu vit rakt av sjey deyðsføllum undir arbeiði á ognum hjá A.P. Møller-Mærsk. Tað er sera skelkandi fyri meg persónliga, at eitt starvsfólk skal missa arbeiði undir sínum arbeiði fyri fyritøkuna. Hetta ber als ikki til, og vit mugu arbeiða upp aftur harðari til tess at tryggja, at hetta talið kemur niður á null, skrivar Søren Skou í einum parti av ársfrágreiðingini undir yvirskriftini 'Safety first'.
Hann leggur dent á, at táttast skal í trygdina.
- Stórar broytingar eru í fyritøkuni, men onki hevur broytt seg í tilgongd okkara til trygd og okkara meðarbeiðarar. Okkurt skal gerast á hesum avgerandi týdningarmikla umráði, skrivar Mærsk-stjórin.
Ein av seinastu deyðsvanlukkunum hjá Mærsk hendi 7. desember í fjør, har eittt starvsfólk á jackup-boripallinum hjá Maersk Drilling, "Maersk Interceptor", í Norra datt í havið og seinni doyði.
Henda syndarliga vanlukkan var eitt stórt afturstig fyri fyritøkuna, tí hon um hetta mundið legði síðstu hond á eina framsøkna og drúgva trygdarætlan, ’Project Zero’, sum skuldi munna út í, at fyritøkan í seinasta lagi í 2018 heilt skuldi hava útruddað arbeiðsóhapp við persónskaða á pallunum hjá fyritøkuni.
Kelda: soefart.dk


text:
8. umfar á skránni
Leygardagin er nýtt umfar á skránni í 1. Deild, har B68 skal á vitjan hjá KÍ í Klaksvík, sum í fjør syrgdi fyri, at B68 ikki megnaði at flyta upp, við at enda frammanfyri B68. Tað koyrir eisini væl hjá KÍ higartil, sum aftaná 7 umfør er fremst í 1. Deild við 19 stigum, eitt fleiri enn B68 á øðrum plássi. KÍ leikti javnleik í tí fyrsta dystinum, sum var ímót NSÍ, og síðani tá hava teir vunnið allar dystirnar, har teir m.a. vunnu í Fuglafirði ímóti ÍF. Tí er lítið at ivast í at B68 fær tað torført í Klaksvík.
Hjá B68 skal góða gongdin halda á fram, har B68 hevur vunnið teir seinastu 5 dystirnar, allar teprar eisini. Gott nokk tapti B68 ímóti HB í kappingini um Løgmanssteypið, men tað er nú eisini ein heilt onnur kapping. Hjá B68 gera skaðar seg framvegis um seg, og ímóti HB sótu Esmar Clementsen og Albert Róin Johannesen uttanfyri við skaða, og teir eru eisini ógvuliga ivasamir til dystin. Hinvegin gongur framá hjá Jann Inga Petersen, sum møguliga verður klárur til dystin.
Men tað verður altso kl. 18.00 at bríksla verður í gongd, og vónandi møta B68 fjepparar fjølment upp við Djúpumýru, at heppa á teir Reyðu.
Koyr á B68


text:
Landafrøði
Landafrøði er læran um heimsins yvirflatu. Hetta umfatar politiskar eindir, t.e. lond, veðurlag, jarðfrøði og onnur fyribrygdi, ið hava við heimsins yvirflatu at gera. Fyri at halda skil á landafrøðini, og fyri lættliga at kunna ferðast á yvirflatuni á jørðini, er korttekning ein partur av landafrøðini. Ígjøgnum heimssøguna hava royndir verið gjørdar at tekna heimskort, men tað er ikki fyrr enn við menningini av tøkni, at góð og álítandi kort eru gjørd, t.d. við fylgisveinatøkni. Men hóast dagins tøkni kemur enn fyri, at gamlar upplýsingar, ið fyrr vóru mettar at vera álítandi, verða broyttar eftir nýggjar uppmátingar. Seinastu árini hava fleiri fjøll í Føroyum broytt hædd umframt at oyggjar eru vaksnar ella minkaðar í eygunum hjá landafrøðini.
Innihaldsyvirlit
Heimsins lond[rætta | rætta wikitekst]
Evropa[rætta | rætta wikitekst]
- Lond í Evropa
Asia[rætta | rætta wikitekst]
- Lond í Asia
Norðuramerika[rætta | rætta wikitekst]
- Lond í Norðuramerika
Suðuramerika[rætta | rætta wikitekst]
- Lond í Suðuramerika
Afrika[rætta | rætta wikitekst]
- Lond í Afrika
Kyrrahavsoyggjarnar[rætta | rætta wikitekst]
- Lond í Kyrrahavsoyggjarnar


text:
Nógvur fótbóltur leygardagin.
Fyrsti dysturin verður leiktur kl. 09.30, har gentur U15 fáa vitjan av MB í fyrsta umfari. U15 gentur hjá B68, leika í ár á hálvum vølli.
Aftaná kl. 11.00, verður dystur ímillum B68 og AB hjá dreingjum U15, har leikt verður um at sleppa uppí A bólkin. B68 og AB hava higartil leikt ein dyst í part, har bæði liðini vunnu teirra dyst.
Kl. 13.00 verður tað so Gentur U18, sum fáa vitjan av B36. Her hevur B68 eisini nógv at liva upp til, tí B68 vann greipuna í fjør. Higartil hava liðini leikt ein dyst í part, har B68 vann 3-0 á EB/Streymi, meðan B36 leikt javnt 2-2 ímóti KÍ.
Kl. 16, er tað so dystur í fyrstu deild, har B68 fær vitjan av Skála.
Annars leika bæði 2. og 3. Deild eisini í morgin, har 2. Deild kl. 17, leikar í Gundadali ímóti Undri FF, meðan 3. Deild leikar við Løkin í Runavík ímóti NSÍ b, og tann dysturin verður eisini leiktur kl. 17.
Koyr á B68


text:
Listasavn Føroya umsitur eitt savn av yngri og eldri føroyskari myndlist. Millum annað eru fleiri týðandi høvuðsverk eftir Føroya mest gitna listamann, Sámal Joensen-Mikines (1906-79), lutfalsliga nógv av framsýningarplássinum er sett av til at lýsa hansara list. Í sølunum eru mong føroysk listafólk umboðað - millum onnur Janus Kamban (1913), Ruth Smith (1913-58), Elinborg Lutzen (1919-95), Ingálvur av Reyni (1920-2005), Steffan Danielsen (1922-76), Hans Hansen (1920-1970), Frimod Joensen (1915-97) og Tummas Arge (1942-78).
Listasavnið hevur 4 framsýningar um árið, tvær um várið og tvær um heistið, í tíðarskeiðunum 1. mars – 31. mai og 1. september – 30. november. Harumframt eru tvær framsýningar í juni og í seinasta lagi í juli/august, sum vera skipaðar fyri av felagnum Føroysk Myndlistafólk og Listafelagi Føroya.
Framsýningarnar eru einamest við føroyskum listafólki, men eisini við norðurlendskari list, ið er viðkomandi fyri tí føroysku.
Til framsýningar savnsins vera myndaprýddar skráir útgivnar við greinum skrivaðum av yrkislærdum fólki, ið hava nomið sær listafrøðiligan/ástáðiligan serkunnleika.
Broytingar kunnu koma fyri. Sí dagførdu skránna.
Tíðarskeiðið 1. mai - 31. august:
Mánadag - sunnudag kl. 11.00 - 17.00
Tíðarskeiðið 1. sept. - 30. apríl:
Týsdag - sunnudag kl. 13.00 - 16.00
Mánadag ikki opið
Atgongugjald:
- Vaksin: 65 kr.
- Lesandi: 25 kr.
- Bólkar, min.12 vaksin: 50 kr. fólkið
- Limir og børn undir 16 ár: ókeypis.
Listasavn Føroya
Gundadalsvegur 9
P.O. Box 1141
FO-110 Tórshavn
Føroyar
Tel +298 313579
Email info@art.fo
Facebook


text:
Intersport Summar Cup
Vit stuðla Intersport Summar Cup, sum fótbóltsfelagið B36 skipar fyri. Kappingin er ein barna- og ungdómskapping, har dentur verður lagdur á bæði tað ítróttarliga eins og tað sosiala, ið øll børn og ung í Føroyum kunnu fáa gleði av og sum kann skapa vinabond tvørtur um feløgini.
Okkara stuðul til Intersport Summar Cup hevur seinastu tvey árini m.a. verið tveir filmar, sum hava fangað stemningin á degnum. Í 2017 høvdu vit harumframt eina myndaboks, sum varð serstakliga væl vitjað.
Hetta eru stemningarfilmarnir frá 2017 og 2016:
Myndafólk er: Rógvi Langgaard


text:
Bartals Jákup var úr Vestmanna og tænti á Kvíggjarhamri. Einaferð húsfólk bóndans fóru at taka veðrar heim úr feitilendinum Haldannatungu, bar tað so á, at ein veður kom seg fastan dygst úti á bakkanum. Jákup fór oman, bant veðurin niður, tók hann upp á bakið og gekk niðaná aftur, niðan um feitilendið, uttan at hvíla seg eina einastu ferð á vegnum.
Veðurin var sera stórur og tungur, sum vanligt plagar at vera við veðrum á hesum feitilendi, og vegurin niðaná bæði langur og brattur, ca. 150 favnar. So bratt var, at av og á stoyttu beinini á veðrinum inn ímóti fjallavegginum, so Jákup mátti ansa sær sera væl, um hann ikki skuldi detta bakleiðis og fara í havið.
Jú, góðar kreftir hevði Bartals Jákup. Men hann var eisini sera sparsamligur og dugdi at fáa nakað gott burtur úr tí, hann vann av peningi. Soleiðis fekk hann keypt sær so mikið av jørð, sum var neyðugt fyri at kunna hava eina kúgv. Jákup keypti tí eina hálvmørk í Svínáum, gifti seg og búsetti seg hjá jørðini.
Viðin til hús síni keypti Jákup í Vestmanna. Sjálvur bar hann viðin um næturnar yvir fjall til Hvalvíkar og førdi tað síðani heim til Svínáir.
Nú eru meira enn hálvt hundrað ár, síðan hann doyði.
Andreas Weihe: “Søga og søgn”, 1933


text:
Orð: Carl Martin Köhn
Týtt: Victor Danielsen
1. Jesus, takk fyri alt, sum eg lærdi
frá tí degi, tá frelstur eg varð,
eg, sum ivin og óttin fyrr tærdu,
og tað vónleyst mót deyðanum bar,
til títt blóð í mín stað
eg sá renna ein dag –
Jesus, takk, at tú vísti mær tað!
2. Fyrr eg trygt meg í synd havi kastað
uttan hugsan um deyða og dóm,
havi sorgleyst til undirgang hastað,
meðan sálin var vónleys og tóm;
Jesus vísti mær seg,
frelstur nú eri eg,
eg, sum fyrr gekk í myrkri mín veg.
3. Nú er hjarta mítt uppfylt av gleði,
tí eg veit, skjótt skal enda mítt stríð,
skjótt nú lýsir av ævigum degi,
skjótt er sálin úr royndunum frí;
við teim sælu eg tá
mína hørpu skal slá
og mín signaða Frelsara sjá.
4. Takk, áh, Jesus, hvør dagur, sum gongur,
ber meg nærri mót heiminum har!
Inntil toka og nátt ei er longur,
vil eg leiðast og førast av tær,
til mín frígjørda ond
sær ta skínandi strond,
sær tey ævigu friðarins lond.


text:
Betesda
Samkoman Betesda heldur til í stórfingnum hvítum bygningi á Biskupstøð í Klaksvík og er ein sjónligur partur av býarmyndini.
Nýggi salurin hjá brøðrasamkomuni varð tikin í nýtslu í 2014 og kostaði slakar 27 milliónir. Fuglark arkitektar hava teknað bygningin, sum hevur nýggja tøkni til ljós og eitt framkomið ljóðanlegg, ið kann skapa eftirgjørdan rúmklang. Bygningurin verður hitaður við sjóhita.
Ein stórur partur av arbeiðnum at byggja Betesda var sjálvboðið, harímillum arbeiðið at sniðgeva og byggja sjóhitaskipanina í húsinum.
Samkomulívið í Betesda er virkið og fjølbroytt og fevnir um alt frá mammubólki til café og bønarmøti. Evangelisk møti eru hvønn sunndag kl. 18.00.
Les meira um Betesda her


text:
- Tíðindi, mentan og ítróttur
- Menn skiftust um at spýggja og rógva
Tak niður
Teir ætla við bátinum Saga at seta met - at teir eru fyrstir í heiminum at rógva 8.000 kilometrar langa teinin upp á 60 dagar.
Við eru føroyingarnir Edmund Berg, Jákup Jacobsen, Jógvan Clementsen og Niclas Olsen, og so er ein rumeni, Alex Dumbrava, og ein nýsælendingur, Isaac Giesen.
Leygardagin løgdu teir frá landi í Portimao í Portugal við kós móti Miami - við einum steðgi í Kuba.
Vit tosaðu við havnarmannin, Jákup Jacobsen, um 10-tíðina í gjárkvøldið, - tá høvdu teir róð í meira enn 3 samdøgur.
Hoyr samrøðuna við Jákup í brotinum omanfyri.
Sí eisini


text:
Birthe Wilke
Birthe Wilke (fødd 19. mars 1936) er ein donsk songkvinna og sjónleikari. Hon fór undir lívsleið sína innan tónleik í 1950'unum við Bruno Henriksens orkester. Tá Bruno Henriksen stutta tíð seinni stovnaði Philips Grammofonplader í Danmark, gjørdist Birthe Wilke skjótt ein av best umtóktu artistunum har. Best kent frá hesum tíðarskeiðnum er Håndklaver og Charme, og Den Gamle Gartner.
Í 1957 gjørdist hon, saman við Gustav Winckler, nummar trý á Melodi Grand Prix við sanginum Skibet skal sejle i nat, og sjálvt um sangurin fekk kritikk í heimlandi hennara í fyrstuni, so er hann enn, meir enn hálva øld seinni, ein av størstu grand-prix-hittunum, ið Danmark nakrantíð hevur havt. Seinni luttók hon við øðrum grand-prix-løgum.
Filmar[rætta | rætta wikitekst]
- Jeg elsker dig (1957)
- Jetpiloter (1961)
- Reptilicus (1961)


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Útivika í Vestmanna
Allir borgarar í Vestmanna Kommunu og onnur áhugað verða við hesum boðin at vera við í Útivikuni 2009, 25. – 31. mai.
Í sambandi við Útivikuna skipar Vestmanna Kommuna saman við Lokala Agendafelagnum fyri gongutúrum hvørt kvøld í vikuni. Gongutúrarnir hava ymisk mið, men felags fyri teir allar er, at teir eru úti í vøkru náttúruni kring Vestmanna.
Mánakvøldið 25. mai kl. 19 Gongutúrur niðan í Vørmadal og heimaftur um Tjørn á Vestur
Møtt verður við Brandstøðina
Leiðari er John Zachariasen
Týskvøldið 26. mai kl. 19 Gongutúrur niðan ígjøgnum Fossá
Møtt verður uttanfyri Miðhøllina
Leiðari er Erla Zachariassen
Mikukvøldið 27. mai kl. 19 Gongutúrur runt Reynið
Møtt verður uttanfyri Miðhøllina
Gingið verður inneftir ovara vegi inn á Leitið, niðan til gamla grótknúsaran, yvirum byrgingina, runt um Reynið, og oman á Fjalsveg.
Leiðari er
Hóskvøldið 28. mai kl. 19 Gongutúrur rundan um Melina
Møtt verður við Brandstøðina
Leiðari er Hans Poulsen
Fríggjakvøldið 29. mai kl. 19 Gongutúrur fram á Rossastígarnar í Fjalshaga
Møtt verður í Skálum.
Leiðari er Leivur Olsen
Leygardagin 30.
Møtt verður við svingið inn á Leiti
Leiðari er Jóannes Fonsdal
Sunnudagin 31. mai kl. 14 Heiðavatn
Møtt verður við Brandstøðina.
Leiðari er Erla Zachariasen
Rundtúrar hvørt kvøld í vikuni kl. 20
Møtt verður niðanfyri skúlan
Gingið verður úteftir, oman ígjøgnum Gerðisbrekku, inn á Fjørð, og útaftur eftir Ovara vegi.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Hovs kommuna varð sett á stovn 1. oktobur 1920.
Við lóg nr. 30 frá 28. februar 1872, sum kom í gildi 1. oktober 1873, fingu Føroyar eina kommunuskipan, sum býtti landið sundur í kommunalar eindir. Suðuroyar sýsla gjørdist ein kommuna við navninum “Forstanderskaber for de forenede Sogne i Suderøes Præstegjeld”. Øll Suðuroyggin var soleiðis ein kommuna, men hvør sókn var tó ein sjálvstøðug eind við sínum egna roknskapi.
Longu í 1878 fór Hvalbiar sókn burturúr felagskommununi, og árið eftir fór Froðbiar sókn burturúr. Hinar sóknirnar í oynni, Fámjins sókn, Porkeris sókn, Vágs sókn og Sumbiar sókn vórðu verandi eftir í felagskommununi.
De forende Sogns Kommune i Suderø Præstegæld, sum áðrenn september 1907 umfataði bygdirnar Sumba, Nes, Porkeri, Hov og Fámjin, bleiv sundurbýtt við 3 viðgerð á Føroya Løgtingið tann, 14. Septembur 1907, tá hon bleiv deild í 3 kommunur, hesar blívi Porkeris Sogns Kommune, Famien Sogns Kommune og Sumbø Sogns Kommune.
Borgararnir í Hovi sum øll árini vóru ein partur av Porkeris Sogns Kommune, sendu áheitan til Løgtingi dagfest 26. Juli 1916, um at fáa Hov sum eina sjálvstøðuga kommunu.
12 januar í 1918 var hildin skrivliga atkvøðugreiðslu í Hovi, um Hov sum sjálvstøðuga kommunu. Tað var eftir samtykt frá Løgtinginum, sum læt amtmanninum upp í hendur at fáa í lag eina atkvøðugreiðslu í Hovi. Í bygdini vóru 58 veljarar; av teimum vóru 42 møttir, og stemmaðu 41 fyri og 1 ímóti.


text:
Arvalig sjúka granskast í Føroyum við peningi frá baseballspælara
Við fíggjarligum stuðli frá einum kendum amerikonskum baseballspælara setir University of Florida á stovn eina granskingareind á Landssjúkrahúsinum. Væntað verður, at granskingareindin kann virka fyri nýbroti innan arvaligar stoffskiftissjúkur og møguliga eisini broyta viðgerðina fyri høgt blóðtrýst og aðrar vanligar sjúkur.
Tað er grunnurin hjá Major League Baseball stjørnuni, Johnny Damon, sum letur $ 16.000 til hesa verkætlanina.
“Sjálvur hevur Johnny Damon ikki nakað persónligt tilknýti til sjúkuna, so hansara vilji til at hjálpa hevur nógv at týða fyri meg”, sigur David Weinstein, professari, á University of Florida, sum hevur vitjað í Føroyum nakrar ferðir. Dr. David Weinstein er leiðari fyri einum granskingartoymi, sum granskar í glykogen goymslubreki, ið er ein sjúka hvørs títtleiki er sera høgur í Føroyum í mun til í øðrum londum.
Í samstarvi við føroyskar myndugleikar og granskarar vilja granskarar úr Florida ikki einans granska glykogen goymslubrek, men eisini hvussu hendan sjúkan møguliga er tengd at øðrum vanligum heilsutrupulleikum.
Í Føroyum er tað Rúna Olsen, barnalækni, sum kemur at hava ábyrgd av granskingareindini.
Les alla søguna á heimasíðuni hjá University of Florida: http://news.ufl.edu/2012/05/08/faroes/


text:
Islam, kvinnur og mentanir
Ein rúgva av hendingum og tankum millum ár og dag eru bakgrund fyri hesum posti, men eg havi ongantíð ordiliga havt eitt høvi at skriva um tað. Ein blogga eg fann á Twitter gav mær eitt lítið spark at koma í gongd við at skriva. Bloggan er hjá einari kvinnu, sum býr í Egyptalandi og í einum posti fortelur hon um eina lítla roynd hon gjørdi við at lata seg úr slørinum meðan hon var og ferðaðist í Evropa.
Hon sigur, at hon vanliga gongur við sløri av tveimum orsøkum: Hon heldur at kanska er tað kravt av Allah og hon veit at familja og vinir ikki høvdu tikið tað væl um hon gavst at ganga við tí. Hetta haldi eg er áhugavert, tí hon er í sama dilemma, sum ein rúgva av gudloysingum eru í. Hon er ikki gudloysingur, men gongur í sløri partvís tí hon ikki vil skapa trupulleikar í hennara forholdi við familju og vinir. Hetta er ein av høvuðsorsøkunum til, at summir gudloysingar ikki vilja “reklamera” við at teir ikki trúgva.
Anyways, hennara roynd. Hon ger av at fara og eta morgunmat á hotellinum uttan slør og tað er ordiliga antiklimaktiskt fyri hana. Har fólk viðhvørt hugdu tvær ferðir eftir henni fyrr, tí tey ikki vóru so von við at síggja kvinnur í sløri, bleiv hon nú fullkomiliga ignorerað. Hon sigur at hon føldi seg ósjónliga. Hon fer ymsa aðrastaðni og uppdagar hetta sama at uttan mun til hvar hon ferð, so er ongin, ið leggur merki til hennara. Sjálvt tá hon fer í stuttan kjóla og hælir er ongin, sum hyggur. Hetta kemur ikki heilt óvæntað á hana, tí hon hevur observerað, at fólk ikki plaga at uppføra seg annarleiðis yvir fyri kvinnum í minni klæðum í teimum londum, har hetta er vanligt. Hetta er bara ein heilt nýggj uppliving fyri hana.
Eg helt hennara sjónarmið vera nýtt og áhugavert at lesa. Tað er alt ov vanligt at lesa um hvussu kvinnur í muslimska heiminum ikki kunnu hetta og hatta ella verða viðfarnar so og so. Forfrískandi at lesa tað ein tílík kvinna sjálv heldur. Hennara blogga kann heilt vist viðmælast, so far og lesið.
Trupulleikin við hvussu islam er yvirfyri kvinnum er nokkso væl útpenslaður allastaðni, so eg haldi ikki tað er neyðugt hjá mær at siga so nógv um tað. Eg haldi tó tað er áhugavert at mentan kann hava so nógv at siga. Júst sum tað hjá muslimsku kvinnuni omanfyri handlaði meira um familju og nærumhvørvi, so handlar øgiliga nógv innan islam um júst hetta. Muslimar eru møguliga uppaftur meira fjølbroytnir enn kristin, og líkasum kristin, skylda tey altíð uppá islam, tá tey vilja gera okkurt við onnur halda er skeivt. Kvinnur fáa ikki júst høvuðssætið í koranini, men har er stórur munur á hvussu muslimskir menn fara við kvinnum. Summir menn, uppvaksnir í Onglandi, nokta at taka í hondina á kvinnum tá teir heilsa uppá (forbannað fornermandi, vissi eg skal siga tað sjálv) meðan aðrir uppvaksnir í Afganistan vísa stóra virðing yvirfyri (og hava onki ímóti at klemma) ungar kvinnur í stuttum shorts og ermaleysum toppi. Hvussu ber tað til, at summi fólk eru so annarleiðis, enn tær mentanir, tey koma frá? Er tað ein spurningur um tolsemi? Og um so, hvør skal vísa tolsemi? Skal eg vísa tolsemi yvirfyri einum muslimskum manni uppvaksin í London, og ikki bjóða honum hondina? Skal Arabarin vísa tolsemi yvirfyri mær, og taka í hondina hjá mær, ístaðin fyri at gníggja nøs, ella skal hann vænta tolsemi frá mær, og ikki bjóða mær nakran fysiskan máta at heilsast?
Øll hesi undarligu mentanarligu fyribrigdini fáa meg altíð til at protestera, tá fólk skylda uppá sín átrúnað. Tað passar simpulthen ikki, at átrúnaður er ein góð grundgeving fyri at uppføra seg skeivt ella ófólkaligt. Skylda tað uppá tína mentan og uppdragilsi, tí átrúnaðurin er ein vánaligur krókur at hanga tað uppá.
Merki: Ása Johannesen, feminisma, islam, mentan, siðalæra, tolsemi


text:
Tjóðpallur Føroya nærkaðist sínum 10 ára degi og stýri og stjóri vóru samd um, at tørvur var á at fara undir eina meira skipaða og professionella marknaðarføring. Marknaðarføringin skuldi gera vart við Tjóðpallin og tey fjølbroyttu og spennandi tilboð hann hevur umframt at varpa ljós á Tjóðpallin sum heild, sum mentanarstovn og listarligt umhvørvi.
Fyrst av øllum var ein samskiftisætlan gjørd, ið lýsti tørvin, endamálið og móttakaran fyri marknaðarføringini.
Tørvur var millum annað á eini nýggjari heimasíðu, sum skuldi vera pallurin undir einum meiri málrættaðum og innbjóðandi samskifti við føroyingar - bæði tann trúgva áskoðaran og tey sum ikki vanliga ganga til sjónleik.
Veitingar
- Samskiftisætlan
- Heimasíða
- Tíðindabræv
- Innihald til Facebook og Instagram
- Online atgongumerkjasøla
- Myndatøka
- Leikskráir, plakatir o.a.


text:
Stórur eftirspurningur er frá donskum fyritøkum at sleppa framat at lýsa til landsdystin hjá monnum millum Føroyar og Danmark.
Danska sjónvapsrásin TV2 fer at vísa dystin, og sambært danska hondbóltssambandinum, DHF, eru okkurt um tveir milliónir hyggjarar, tá donsku hondbóltsharrarnir spæla.
– Longu sama kvøld, sum lutakastið hevði verið, var áhugi fyri at keypa øll lýsingarplássini, sigur Sára Jógvansdóttir, sum hevur ábyrgd av stuðlaøkinum hjá HSF.
Tað eru sera góðir lýsingarmøguleikar til ein landsdyst. Tað eru lýsingarpláss á sjálvum gólvinum, fram við báðum stuttsíðunum, og sum nakað nýtt verður nú eisini ein 40 metrar LED-skíggi fram við langsíðuni, sum gevur 80 minuttir við lýsingum.
HSF fer ikki at selja øll lýsingarplássini til útlendskar fyritøkur, tí fyrsta rætt til góðu plássini eiga teirra egnu stuðlar.
– HSF hevur sera góðar stuðlar, sum í øllum førum fáa bestu plássini mitt fyri á vøllinum. Landsdysturin er ein góður møguleiki hjá fleiri teirra at verða sædd uttanlands, m.a. hjá Smyril Line og Atlantic Airways við sínum rutuneti og hjá okkara høvuðsstuðli, BankNordik, sum hevur virksemi í Danmark, greiðir Sára frá.
Hon leggur afturat, at tað er framvegis møguleiki hjá øðrum føroyskum fyritøkum at vera við. HSF vil helst promovera føroyskar fyritøkur.
Tað er framvegis óvist, um heimadysturin móti Danmark verður spældur í Føroyum. HSF hevur sent umsókn um undantaksloyvi at spæla landsdystin í Badmintonhøllini í Klaksvík ella Høllini á Hálsi, og nú verður bíðað eftir svari. Verður undantaksloyvið noktað, verður heimadysturin væntandi spældur í Keypmannahavn.


text:
Orð og lag: Ókendur
Týtt: Kajfinn Hammer
1. Í forðum gjørdi Guð máttug undur,
Hann Fólk Sítt fríaði mangar stundir;
við Jesu kross eg við sanna fekk:
Hann gongur enn har, Hann áður gekk!
Niðurlag: Hann gongur enn, har Hann forðum gekk,
ja, somu leiðir, Hann áður gekk!
Og, prís til Guð, eg uppliva fekk,
Hann gongur enn, har Hann forðum gekk!
2. Hann gongur leitandi enn sum áður,
at finna burtvilst Hann leitar tráur;
og tá Hann finnur eitt lamb í neyð,
so eymt Hann leiðir tað til Sín seyð.
3. Hann letur støðugt Sín Anda falla,
og hjørtu aftur til Sín man kalla.
Sjálvt um eg fór undir kistuborð,
tá halda enn Hansar’ lyftisorð!
4. Hann brúkar enn tann, sum her er einki,
at frelsa onnur úr syndaleinkju;
og um tú kemur til Frelsaran,
ein sannan vin tú tá finna man.


text:
Kaffiprát við ein granskara flutt til kl. 18 til 19.20
Heldur tú, at granskarar eru langligir, turrisligir ella gáloysnir? Á Vísindavøkuni fært tú møguleika fyri at kanna eftir, um hetta eru fordómar ella veruleiki.
Í hugnaligu Vísindavøkukaféini á Østrøm verður høvi at fáa eitt kaffiprát við ein granskara. Tú fært møguleika at bjóða einum granskara, ið tú hevur serliga góðan hug at hitta, ein kopp av kaffi ella te, og saman kunnu tit lata hugin renna, har opinleiki og forvitni eru lyklaorð.
Kanska hevur tú ein ítøkiligan spurning, sum tú kundi hugsað tær at sett einum granskara? Kanska vilt tú vita, hvat tað í veruleikanum er, sum granskarar fáast við, og hvussu ein gerandisdagur hjá einum vísindafólki er? Ella kanska vilt tú heilt einfalt bara vita, hvussu tað er at drekka ein kopp av kaffi saman við einum granskara?
Avtalur við granskarar um kaffiprát verða gjørdar á staðnum. 20 minuttir eru til hvørt kaffiprát, og tey, ið halda seg framat fyrst, fáa møguleikan.
Tiltakið verður frá kl. 18.00-19.20.


text:
Uppskot til samtyktar um at seta á stovn brúkarakærunevnd
Uppskot til samtyktar
Løgtingið heitir á landsstýrið um at fyrireika og leggja fram lógaruppskot, har sett
verður á stovn brúkarakærunevnd, sum kann taka støðu í málum, har ósemja er
millum keypara og seljara um keypta vøru ella tænastu.
Viðmerkingar
Í flestu londum kring okkum eru brúkarastýri, brúkararáð og brúkarakærunendir, sum
eru settar á stovn til tess at upplýsa, stuðla og verja brúkaran á einum stórum og
fløktum marknaði.
Í 2008 varð marknaðarføringslógin samtykt, og við hesari avgerð tikin um at seta
Brúkaraumboð á stovn. Brúkaumboðið skal halda eyga við, at marknaðarføringslógin
verður hildin, og soleiðis tryggja góðan marknaðarføringssið í Føroyum.
Brúkaraumboðið hevur hinvegin bara heimild at viðgera brúkarakærumál, ið eru
grundað á brot á marknaðarføringslógina. Um ein føroyskur brúkari ikki er nøgdur við
vøru ella tænastu, hann hevur keypt – tað veri seg fartelefon, vaskimaskina,
bilumvæling, frítíðarferð ella annað, er einasti møguleiki at fara rættarinnar veg, um
seljarin ikki vil lata handilin ganga aftur ella á annan hátt bøta um trupulleikan.
Rættarmál eru dýr, krevja nógva tíð og eru sera uppslítandi fyri báðar partar. Í málum,
sum ikki snúgva seg um ovurhonds stór virði, loysir tað seg tí sjáldan at fara í rættin.
Ein kærunevnd fyri brúkaramál hevði kunnað viðgjørt slík mál á ein einfaldan og
rímiliga skjótan hátt. Hetta vil tí vera eitt stórt stig rætta vegin at styrkja um
brúkaratrygdina, uttan at tað kemur at kosta stórar pengar.
Nevnast kunnu hundratals dømi, har keypari og seljari ikki eru á einum máli, og har
ein faklig óheft nevnd, kundi gjørt ein óheftan úrskurð.
Hyggja vit at skipanum í okkara grannalondum, so er tað ymiskt, í hvønn mun
avgerðirnar hjá nevndunum hava dómslíknandi tyngd. Royndirnar eru, at niðurstøður
frá brúkarakærunevndum í stóran mun verða fylgdar.
Mælt verður til, at brúkarakærunevndin fær avgerandi myndugleika, skilt á tann hátt,
at niðurstøður hjá nevndini verða bindandi. Um seljari ella keypari ikki fylgir
avgerðini hjá nevndini, má viðkomandi fara í rættin at prógva sín rætt.
Skipan av nevndini
Brúkarakærunevndin eigur at verða mannað við eini røð av serkønum fólkum innan
ymisk handils- og tænastuvinnuøki. Fastir nevndarlimir kunnu vera løgfrøðingur og
skrivari, ímeðan restin av nevndini verður sett saman ad hoc so hvørt, sum eitt ávíst
tal at málum eru innan eitt øki – á nøkunlunda sama hátt sum Vinnukærunevndin.
Nevndin kann so hittast at viðgera málini til dømis 4-6 ferðir árliga. Ein møguleiki er
at lata Føroya Kærustovn vera føst skrivstovuhjálp hjá brúkarakærunevndini.
Kærustovnurin fevnir sum er um eina røð av kærunevndum og kann tí fyrireika málini
sera væl og við hesum avmarka arbeiðið hjá nevndarlimunum. Á henda hátt ber til at
halda útreiðslunum til nevndarsamsýningar niðri.
Ein annar møguleiki er at skipa brúkarakærunevndina við síðuna av Brúkaraumboðnum.
Møguligt er, at hesi bæði kundu havt felags skrivara. Í øllum førum eigur
brúkarakærunevndin at samstarva tætt við Brúkaraumboðið um kunnandi virksemi og
eitt nú hava felags heimasíðu.
Tal av málum
Til ber at gera eina leysliga meting av, hvussu nógv mál brúkarakærunevndin kemur
at viðgera. Samanberast kann ikki heilt við onnur lond, m.a. tí føroyski marknaðurin
er lítil og gjøgnumskygdur, og frástøðan millum keypara og seljara styttri enn
aðrastaðni. Breiddin í útboði av vørum og tænastum er eisini minni.
Rættarhjálpin hevði í fjør 29 mál um keyp, 18 um bilar og 18 um avtalur. Tilsamans
65 mál, ið kunnu kallast brúkaramál. Her má so hugsast um, at fólk fara neyvan til
Rættarhjálpina uttan so, at talan er um rímiliga stór virði. Eitt rímiligt boð upp á tal av
málum er 80-100 árliga.
Eitt ávíst “bagatellmark” eigur at verða sett fyri málini, sum brúkarakærunevndin
tekur til viðgerðar. Hetta kann til dømis vera, at virðið á vøruni/tænastuni skal vera
omanfyri 800 kr. Eisini eigur eitt ovara mark at vera. Tað kundi til dømis verið 400-
500.000 kr.
Fígging
Til tess at halda útreiðslunum niðri, skulu tey, sum klaga, gjalda eitt ávíst gjald fyri at
fáa klaguna viðgjørda. Hetta kundi verið 250 kr. Fær brúkarin viðhald, skal seljarin
gjalda hetta. Alt eftir hvussu nevndin verður skipað, og hvussu nógv mál vera at
viðgera, verður mett, at útreiðslurnar til brúkarakærunevndina kunnu haldast eitt stað
millum 100.000 og 150.000 kr árliga, umframt møguliga nakað afturat til skrivstovuhjálp.
Umframt gjald, kann partur av fíggingini finnast innan karmin hjá Brúkaraumboðnum,
sum eru pengar, tað almenna hevur sett av til brúkaratrygd. Tað kundi
verið 100.000 kr, sum var játtanini, sum Brúkarasamtakið hevði, men sum varð
strikað, tá Brúkaraumboðið kom á fíggjarlógina. Fleiri aðrir møguleikar eru eisini.
Við brúkarakærunevndini fæst sera nógv beinleiðis hjálp til brúkaran fyri lutfalsliga
avmarkaða upphædd.
Á Løgtingi 25. februar 2010
Bjørt Samuelsen
løgtingskvinna


text:
Orð: Ókendur
Týtt: Amga Jacobsen og Kajfinn Hammer
1. Tú líðandi, tystandi, søkjandi sál,
sum ófriður køvandi nívir,
á, hoyr her eitt orð, sum væl hjálpa tær kann,
sum leiða til lívsgleði man:
Niðurlag: Tað er Orðið um krossin tær tørvar, á, sál,
ja, Orðið um krossin, tað leiðir á mál.
Eitt Orð frá teim varrum, sum sigur alt tað,
um hvat ið tær tørvar í dag.
2. Tín tosta tú roynir at sløkkja sum best
í heimsins uppturkaðu brunnum;
men hoyrir tú ikki ta kærleikans reyst,
sum grøða kann sár og hvønn brest:
3. Jú, Orðið um krossin er ment enn í dag,
at reinsa títt synduga hjarta;
teg Jesus kann frelsa, so sál tín gerst glað,
frá Himni Hann sigur í dag:


text:
17 ára gamli Beinir hevur síðani barnaárini verið virkin sum sangari og tónleikari. Hann var við í Óvita Blues Band, og hann hevur verið partur av Kulum Rótum.
Beinir er nú fluttur heim aftur til Føroya at búgva, eftir at familjan hevur búð í Spania í trý ár. Beinir var í fjør í studio í Spania og tók 10 sangir upp. Útgávan við hesum sangum kemur væntandi seinni í ár.
Beini og bólkur hansara fara á Summar Festivalinum at spæla nøkur av nýggju løgunum, og hann fer eisini at tríva í onkrar av teimum kendu sangunum – eitt nú Sápubløðran og blues-sangin um Neyðars stórabeiggja.


text:
Flaggdagsrenningin er eisini kapping millum virkir og í ár var einki undantak. Tey eru spent og alt verður gjørt fyri at vinna. Hjá monnunum vann Skálkur, Betri 1 var nummar tvey og Betri 2 var nummar trý. Hetta var fyrstu ferð, at Skálkur vann, so frøin var stór á monnum.
Hjá kvinnunum vóru Onk Amb vinnarar, nummar tvey gjørdist G4 ort og Blóðbankin var nummar trý. Allar starvast á Landssjúkrahúsinum. Tær hava verið óførar at manna lið, seinastu árini. Umframt at fáa heiðursmerki, fingu vinnandi liðini gávukort frá Bowling.
Aftaná renningina fingu øll frukt, sum PM Heilsøla stuðlaði okkum við og Føroya Bjór stuðlaði við vatni og sodavatni. Túsund takk fyri stuðulin.
Vit í Bragdinum takka fyri alla hjálp, undan, ímeðan og aftaná kappingina. Tað skulu nógvar góðar hendur til at fáa tiltakið at verða so gott, sum gjørligt og tíbetur hava vit fleiri í felagnum, sum altíð eru klár.
Her eru nakrar myndir av heiðursmerkjahandanini, tiknar við fartelefon:


text:
Lógir
Navn og Heimstaður: Navn felagsins er S&K-Felagið Stovnað 18. oktober 1973 Tess heimstaður og tingstaður er Tórshavn Endamál felagsins er at fylkja øll kramba-, skrivstovu-, sølu-, teknisk starvsfólk og onnur starvsfólk innan økir, sum kunna samanberast, fyri at fremja og verja felags áhugamál. Nevndin kann gera avtalu við onnur fakfeløg um nærri samstarv, og eisini kann nevndin innlima S&K-felagið í annað fakfelag, um hetta kann styrkja um felagið og tæna áhugamálum limanna. Tey starvsfólk, sum verða nevnd í §, eiga at gerast limir við at venda sær til skrivstovu felagsins. Um limur gevst at arbeiða innan øki sítt, kann limurin velja at halda á fram, sum hvílandi limur og skal tá gjalda limagjald, sum ásett verður av nevndini, sum galdandi er fyri 1 ár í senn. Hvílandi limir, halda limaskyldur sínar, eiga full rættindi til veitingar úr lívstryggingarskipan felagsins, men hesir limir hava ikki atkvøðurætt og kunna tí ikki stilla upp til nevndarval. Byrjar hvílandi limur at arbeiða aftur gerst hann vanligur limur aftur. Limagjaldið verður ásett á vanliga ársaðalfundi felagsins, eins og aðalfundurin tekur støðu til, hvussi stórur parutr av limagjaldinum, skal fara í verkfalsgrunn felagsins. Nevndin hevur rætt til vegna limirnar, at gera avtalu við avvarandi arbeiðsgevara um, at hesin tekur limagjaldið beinleiðis av lønini og rindar S&K-felagnum tað. Nevndin ger av ivaspurningar um gjaldsskyldu. Limirnir hava skyldu til at boða skrivstovuni frá navna- og bústaðarbroytingum. Limirnir hava tagnarskyldu um fundir v.m. Tað er skylda limanna at virka fyri endamáli felagsins samb. §2. Skylda limanna undir einum verkfalli er at hava samanhald og styðja hvønnannan. Limirnir hava skyldu til at gera seg kunnugar við lógir felagsins, ið altíð skulu verða tøkar at fáa frá nevndini. Tørvandi kunnleiki til lógirnar loysir í ongum føri lim frá skyldu hansara mótvegis felagnum. Limur kann ikki uttan fullgóða grund- t.d. um hann hevur havt felagsstarv árið fyri-, bera seg undan álitisstarvi. Limur í S&K-felagnu, má ikki arbeiða saman við starvsfelaga á starvsøkinum, sum ikki er limur í S&K-felagnum. Kann prógv førast fyri, at limur hevur arbeitt móti felagnum ella misrøkt sína limaskyldu, gevur nevndin viðkomandi ávaring í fyrsta umfari, og nevndin kann taka limarættin frá viðkomandi stytri ella longri tíð. Limurin hevur altíð rætt til at úttala seg, áðrenn nevndin tekur støðu til spurningar um at taka limarættin frá viðkomandi limi. Limurin hevur rætt til at leggja spurningin um limarætt hansara fyri aðalfundin til avgerðar, og hevur hann eisini rætt til á aðalfundinum at føra sjónarmið síni, áðrenn støða verður tikin til spurningin. Felagið verður stjórnað av einari 5-mannanevnd, sum verður vald av aðalfundinum, soleiðis at nevndarformaðurin eisini verður valdur beinleiðis av aðalfundinum. Nevndarlimir sita í 2 ár í senn. Nevndarval fer fram soleiðis, at annahvørt ár standa formaður og tveir nevndarlimir fyri vali, og annahvørt ár standa hinir báðir nevndarlimirnir fyri vali. Nevndarlimir kunnu vera afturvaldir. Uppskot til evni, sum formaður ella nevndarlimur í felagnum, skulu verða nevnd felagsins í hendi áðrenn 01/02. sama ár sum aðalfundurin verður hildin ella um fundurin verður hildin eftir 14/02., so í seinasta lagi 14 dagar áðrenn aðalfundin. Allir limir felagsins, sum ikki hava mist limarættindi síni, kunnu stilla lim upp sum formansvalevni ella nevndarvalevni. Valevni, sum verða stilla upp av øðrum limi/limum, skal skrivliga vátta, at hann/hon vil taka við vali. Treytin fyri at stilla upp, er at tann uppstillaði møtir á aðalfundinum har valið fer fram. Nevndin skipar seg við næstformanni og skrivara. Tá formanninum berst frá, røkir næstformaðurin starv formansins. Nevndin er viðtøkufør, tá formaðurin ella næstformaðurin umframt tveir aðrir nevndarlimir eru á fundi. Nevndin hevur fund í minsta lagi eina ferð um mánaðin, ella so ofta formaðurin heldur tað vera neyðugt, og eisini tá ið tríggir nevndarlimir seta fram áheitan um slíkan fund við tilskilan av dagsskrá. Nevndin fær samsýning fyri nevndarfundir, fyri aðalfundir og fyri sáttmálasamráðingar. Harumframt fær nevndarlimur samsýning fyri fundir har viðkomandi umboðar S&K-felagið. Formanslønin og nevndarsamsýningin fyri ávikavist formann og nevndarlimir í S&K-felagnum er tengd at galdandi sáttmálaløn í S&K-sáttmálanum. Formaður felagsins kann velja at arbeiða fulla ella hálva tíð á skrivstovu felagsins og verður samsýningin hansara so hendan fulltíðarstarv verður samsýnt samsvarnadi lønarflokki II, 1. stig x 2 og lønin fylgir annars lønarstiganum, hálvtíðarstarv verður samsýnt samsvarnandi lønarflokki II, og fylgir annars lønarstiganum. Um formaðurin velur at arbeiða á skrivstovu felagsins, gevur tað eisini rætt tl bíðiløn , sum verður ásett soleiðis: fyrstu 2 árini sum formaður gevur 9 mánaðir bíðiløn á tí lønarflokki og á tí stigi, sum formaðurin er á, tá viðkomandi fer frá sum formaður, tó soleiðis, at um formaðurin fær annað starv, eftir at hann er farin frá sum formaður, so verður eingin bíðinpeningur útgoldin síðstu tríggjar mánaðarnar, millum 2 og 4 ára formansskeið: 1 ára bíðiløn á tí lønarflokki og tí stigi, sum formaðurin er á, tá viðkomandi fer frá sum formaður, tó soleiðis, at um fráfarandi formaðurin fær annað starv, eftir at hann er farin frá sum formaður, so verður eingin bíðipeningur útgoldin síðstu tríggjar mánaðarnar, meira enn 4 ára formanstíð: 1 ½ ára bíðiløn á tí lønarflokki og tí stigi, sum formaðurin er á, táviðkomandi fer frá sum formaður, so verður eingin bíðipeningur útgoldin síðstu tríggjar mánaðarnar. Samsýningin til nevndarlimir í samband við nevndarfundir o.a. fundarvirkseni, sum hevur við felagsarbeiði at gera, verða hesar: Fyri fundir 0 til 3 tímar – samsýning, sum svarar til 4 tímar á hægsta stigi í lønarflokki 4. Fyri fundir 3 til 5 tímar – samsýning svarandi til 8 tímar á hægsta stigi í lønarflokki 4. Fyri fundir yvir 5 tímar – samsýning svarandi til12 tímar á hægsta stigi í lønarflokki 4 Fyri fundir leygardag – samsýning svarandi til 5 tímar í lønarflokki 4 pluss 35%. Fyri fundir sunnu- og halgidagar – samsýning svarandi til 5 tímar í lønarflokki 4 pluss 60% Skrivarin førir nevndarbókina, sum undirskrivað verður av øllum nevndarlimunum sum møttir á fundi. Um nevndarlimur ikki kann møta á nevndarfundi, hevur hann skyldu til at boða nevndini frá hesum. Møtir nevndarlimur ikki á trimum fylgjandi fundum uttan haldgóða grund, fer hann frá sum nevndarlimur, og fyrstvaldi tiltakslimur tekur við. Á nevndarfundi verða allar avgerðir tiknar við vanligum atkvøðumeiriluta. Standa atkvøðurnar á jøvnum, er uppskotið fallið. Nevndin velur kassameistara, ið ikki nýtist at vera nevndarlimur. Kassameistarin heldur roknskapfelagsins, krevur inn limagjald og rindar útreiðslur felagsins smbr. Nevndarsamtykt. Roknskaparárið er álmanakkaárið. Ársaðalfundurin velur roknskapargrannskoðara, ið ikki er nevndarlimur. Hann grannskoðar roknskap felagsins og vissar sseg um at ognir felagsins eru til. Hann hevur rætt til, so ofta hann vil, at síggja felagsins gerðabók og kassameistarans bøkur, skjøl og roknskap og telja kassapening. Aðalfundurin er hægsti mynduleiki felagsins. Vanligi ársaðalfundur verður hildin á hvørjum ári í februar mánað við hesari dagsskrá: 1.Frásøgn formansins frá farna ári. 2.Roknskapur til góðkenningar. 3.Val av nevndarlimum og tveinum tiltakslimum. 4.Val av formanni (annaðhvørt ár) 5.Innkomin uppskot 6.Ymiskt. Nevndin boðar til aðalfund við 14 daga freist í minst einum av føroysku bløðunum, ella við skrivliga at venda sær til hvønn einstakan lim, soleiðis at dagskráin fyri fundin altíð verður fráboðað í innkallingini. Allir limir felagsins kunnu møta á aðalfundi og greiða atkvøðu. Atkvøðugreiðsla kann ikki fara fram sambært fulltrú. Nevndin kann senda limum limaprógv og treyta atgongd til aðalfundin av at tílíkt prógv verður víst fram. Øll mál á aðalfundi verða avgjørd við vanligum atkvøðumeiriluta, uttan í teimum førum har hesar lógir áseta annan atkvøðumeiriluta. Standa atkvøðurnar á jøvnum er málið fallið. Limir felagsins kunnu seta fram uppskot til viðgerðar á aðalfundinum, soleiðis at hesi mál skulu vera nevndini í hendi í seinasta lagi 8 dagar áðrenn aðalfundurin verður hildin. Uppskot til lógarbroytingar skulu latast nevnd felagsins skrivliga í seinasta lagi 01.01. til viðgerðar á aðalfundinum, sum verður hildin hetta ár. Fyri at kunna broyta lógir felagsins, skulu 2/3 av møttu limunum á aðalfundi atkvøða fyri lógarbroytingini. Aðalfundurin velur ein fundarsjóra sum leiðir fundin og avger allar ivaspurningar í sambandi við atkvøðugreiðsluna. Fundarstjórin skrivar fundarfrásøgn. Eykaaðalfundurin verður innkallaður, tá ið nevndin ynskir tað, ella tá ið 20 limir skrivliga krevja tað við tilskilan av hvat mál teir ynskja viðgjørt á eykaaðalfundi. Eykaaðalfundurin verður innkallaður á sama hátt sum vanligur ársaðalfundur, tó soleiðis, at nevndin kann avgera, at eykaaðalfundurin í serligum føri kann innkallast við lýsing í Útvarp Føroya við 1 daga freist. Keyp og søla av fastari ogn skal góðkennast av aðalfundinum ella einum eykaaðalfundi, tá lýst er til tess. Við keypi ella sølu av fastari ogn bindur nevndin fyri felagið. Felagið kann bert verða avtikið á vanliga ársaðalfundi felagsins um so er, at 2/3 av limum felagsins eru møttir á aðalfundi og 2/3 av atkvøðunum eru fyri at avtaka felagið. Er nevndi meiriluti ikki møttir á fundi, kann nevndin ella 25 limir krevja, at kallað verður inn til eykaaðalfundar við somu dagsskrá og kann avtøka felagsins tá verða samtykt við 2/3 av greiddum atkvøðum, uttan mun til, hvussi nógvir limir tá eru møttir á fundi. Áheitan um slíkan eykaaðalfund skal nevndin ella 20 limir fráboða í seinasta lagi 4 vikur eftir, at fyrr nevdi aðalfundurin er hildin og skal eykaaðalfundurin lýsast at verða hildin í seinasta lagi 8 vikur eftir ársaðalfundin. Við avtøku felagsins verður allur peningur settur inn í sparikassa, haðani hann bert kann verða tikin út av einum felag, sum er stovnað við sama endamáli sum hetta felagið, ið soleiðis verður tikið av. Er einki tílíkt felag til, avgerð aðalfundurin avhendingina av ognum felagsins. Lógin er soleiðis samtykt á eykaaðalfundi 09. mars 2006 í hølunum felagsins traðarvegur 20, Tórshavn.


text:
Steppuveðurlag
Steppuveðurlag er bæði í heitum og køldum økjum. Turkurin og ikki hitin er avgerandi fyri veðurlagið og vøksturin. Vakstrarøkið í hesum veðurlagnum verður nevnt steppur. Her veksur ymiskt gras, leykir og fleiri runnar, men her er alt ov turt hjá høgum trøum, ið krevja nógv vatn fyri at vaksa. Hóast veðurlagið er turt, eru mong av heimsins týdningarmestu landbúnaðarøkjum og beitilendum í økjum, sum hava steppuveðurlag. Orsøkin er, at vatn kann verða leitt út á turra, men fruktagóða lendið. Tilfarið í steppujørð er vanliga leyst jørðildi, sum vit nevna løssjørð, og sum er evnað úr fokdusti, og sortujørð, sum hevur svartan lit. Í USA og Kanada eita grassteppurnar preriur, og í Argentina eita tær pampas. Á leið 10 % av heimsins fólkum liva í økjum, sum einaferð vóru steppur.


text:
Melania Trump
Melania Trump (f. Melanija Knavs 26. apríl 1970) er núverandi forsetafrúa í USA. Í 2016 eydnaðist tað Donald Trump at blíva forseti í USA; Melania bleiv sostatt forsetafrúa í USA. Melania giftist við Donald Trump í 2005.[1] Hon var fødd í Slovenia.
Hon fekk nógvar ákoyringar, eftir at hon helt eina røðu í 2016, har hon hevði lánt fleiri brot frá eini talu hjá Michelle Obama. Talan var um fyrstu taluna hjá Melaniu Trump í valstríðnum, og fólk vórðu skjót at vísa á, at talan líktiskt sera nógv taluni, ið Michelle Obama bar fram á Demokratiska flokstinginum í 2008. Seinni gjørdist tó greitt, at fleiri brot vóru tikin orðarætt frá taluni í 2008.[2]


text:
Árni Gregersen, ting.fo 27.12.2016 (10:46)
El Nino viknar og veðrið versnar
Ódnarveðrið um jólini var nógv drúgvari enn tiltikna jólaódnin í 1988, men tá ið vindurin var av tí mesta í 1988 í einar tveir tímar, tá var ódnin ógvusligari
Ódnin í 1988 vardi eina langa nátt, meðan ódnin hesaferð vardi í tvey og eitt hálvt samdøgur.
-Eg veit ikki um nakra ódn her hjá okkum, sum hevur veirð so drúgv, sigur Osmund Justinussen, verðurkønur.
-Viðurskiftini líkjast nógv teimumn, sum vit høvdu í 1988. Ættin var fyri tað mesta útsynningur og svingaði annars millum sunnan og vestan. Í Kanada og Alaska eru hátrýst við ógvuliga køldum veðri og hátrýstini yvir Russlandi eru eystari enn vanligt, vísir hann á.
Hann sigur, at høvuðsorsøkin til at veðrið háttar sær sum tað ger, er at veðurfyribrigdið El Nino er í botni í løtuni.
Tað vil siga, at El Nino er viknað og víkir fyri La Nina. El Nino er orsøkin til at vit leingi hava havt gott veður, men tá ið nú La Nina vinnur, so ger tað, at lágtrýstini fara at at flyta seg meira sum tey gjørdu nú um jólahalguna.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
22. – 29. apríl
Mentanarvikan í Runavíkar kommunu verður 22. – 29. apríl 2018 Mentanarvikan er eitt fólksligt tiltak. Umframt at bjóða borgarar úr allar kommununi, eru ferðafólk og gestir úr Føroyum eisini hjartaliga vælkomin til Runarvíkar kommunu at uppliva serstøk tiltøk í einum hugnaligum og fjølbroyttum umhvørvi.
Fyrireikararnir ynskja at sjóneyka verður sett á mentan – staðbundna og altjóða mentan við góðari góðsku. Mentanarvikan skal eisini verða sjónlig í útjaðarinum.
Mentanarvikan verður skipað sum eitt fast tiltak á hvørjum ári seinast í apríl.
Skráin er viðheft sum pdf : faldarin. mentanarvikan_2018_10 (002).ORG
Annars ber til at lesa meira um tiltøkini undir Tiltøk HER
Hjartaliga vælkomin
Vegna fyrireikarnir
Visit Runavík
Herbjørg, Mia og Marjun


text:
Broytingartíðir eru á Strondum. Frá í dag, 25. okt. 2017, er stóra útskiftingin innangarðs komin í gildi, og henda ger jarðarviðurskiftini í bygdini munandi einfaldari, tí jørðin, sum áður var smábýtt, er nú vorðin savnað í størri lutir. Fyri útskiftingina vóru oman fyri 2.000 jarðarstykki á Strondum. Nú eru tey eini 1.000 færri. Kommunan hevur í sambandi við útskiftingina ognartikið lendi til framtíðar útbyggingar, og hædd er eisini tikin fyri undirsjóvartunlinum, har hann kemur upp á Strondum.
Umhvørvisstovan hevur teknað matrikulkortið av nýggjum, og nýggja eigindómsskipanin sæst nú á kortal.fo. Matrikul og tingbók verða nú førd samsvarandi, og hetta arbeiðið verður fullført næstu 2-3 vikurnar. Eftir er at seta nýggju markini av á staðnum, og tað arbeiðið byrjar væntandi í komandi viku.
Niðanfyri er støðan fyri og eftir útskiftingina víst av parti á Strondum.
Fyri
Eftir
Nærri fæst at vita við at venda sær til Ronnie Thomassen, deildarleiðara á Umhvørvisstovuni, 342400 ella us@us.fo.« Aftur
Stongt vegna starvsfólkatiltak
23-05-2018
Verja av fugli á Ramsar-oyggjum
13-04-2018
Skjalasøvnini í Tinglýsingini og Ma…
09-04-2018
Hægstirættardómur um matrikulgjøld
05-04-2018
Dálkingarevni í spillivatni í fýra …
03-04-2018
Órudd og annað burturkast skal ikki…
02-04-2018
Runavíkar kommuna fingið umhvørvisg…
28-03-2018
Sundsverkið fingið nýggja umhvørvis…
28-03-2018
Næmingur úr 9.ð fekk høvi at royna …
16-03-2018
Norðurlendskur stuðul til verkætlan…
15-03-2018


text:
Sólin er farin um Kirkjubøreyn og tað er gráur fríggjadagur í Havn. Men bara í túninum, har frostið legst. Tí innandura lýsa tvær kvinnur upp, har tær sýna fram á Skálatrøð og í Gundadali, onnur úr Havn og hin av Eiði.
Hin fyrra er Hansina Iversen (f.1966), sum klokkan trý læt upp málningaframsýning við trettan verkum í Steinprenti við eini satiriskari yrking hjá Tóroddi beint fyri úthurðini. Søluframsýning er merkantila listaheitið, ið sjálvspeiandi tekur støði í eini grønari oyggj við bláum skýggjum uppá bestilling yvir gráari sofu. Yrkingin er úr savninum Svøvnlendingur rættar kumpass (2003). Hetta er herrligt.
Listasavnið hevur verið á vitjan og keypt ikki færri en tríggjar málningar hjá Hansinu í Steinprenti.
- Tað eru hesi skapini, ið tykjast vera komin afturíaftur, sum málarin skýrir at vera síni elskaðu ella Portraits of the loved ones. Hóast okkurt kent hómast í organisku formatiónunum og sjálvt um eingin ivi er um, at tær koma frá Hansinu Iversen, er nakað púra frískt og nýtt í samansetingunum av skapunum.
Kompositiónirnar tykjast um somu tíð meira einfaldar og meira kompleksar enn tær hava verið við ávikavist gjøgnumskygdum og óglærum skapum, sum umskarast og bylgja fram og aftur í huga áskoðarans eins og eitt slag av afturlatnum mystiskum súmbolum, samstundis sum málaðu skapini kennast sansaliga sjálvsøgd. Summi teirra sýnast dynamisk við ferð á málingastrokunum, onnur standa sveimandi still á myndaflatanum. Bæði dýpd og flata verða herd orsakað av litavalinum, tá grunnir, flatir pastellitir møta djúpum, glógvandi reinum litum.
- Tað sama er galdandi fyri hesar myndirnar sum fyri allar aðrar abstraktar myndir, at tær spæla við okkara fatan. Av sær sjálvum roynir heilin javnt og samt at finna fram ímyndandi liðir í litflatunum. Men tað er merkiliga torført í hesum føri, tí skapini í nýggju myndunum hjá Hansinu Iversen onkursvegna flyta seg undan øllum afturkenningum, allýsingum og greiningum. Hetta kemst m.a. av mótsetningunum millum ta trídimensjonalu, rúmligu grundina í myndini og tey púra fløtu skapini, sum liggja og darra omaná eins og partar av klippmyndum í eini heild, ið broytist eftir hvar áskoðarin fokuserar, sigur Steinprent í innbjóðingini til framsýningina við nýggjum málningum hjá Hansinu Iversen.
So niðan í Gundadal í frostinum at vitja Listaskálan. Tí undir yvirskriftini Tað stóra í tí smáa bjóða tey ein tíma seinni til serframsýning við Sigrun Gunnarsadóttir (f.1950).
- Tað stóra í tí smáa er eitt heiti, sum vit hava bryggjað saman við støði í framsýningini. Upprunaliga eru ymiskar útgávur av hesum tankanum í romantikkinum. Við Sigrun hóskar tað væl, bæði ti hon málar evarska lítil ting sett saman við stórum tingum, og allar tær stóru frásagnirnar, sum krógva seg í hesum smálutunum, sigur Solveig Hanusardóttir Olsen, savnsumsjónarfólk í Listasavni Føroya.
Solveig beyð vælkomin og Hanna Jensen, sum er forkvinna í Mentanarnevnd Føroya Løgtings, setti framsýningina, ið fevnir um 64 verk. Yvirskriftin var frá franska poppsangaranum, Michel Berger (1947-1992): Eg vildi verið listafólk fyri at kunna sagt, hví eg eri til.
Umframt setanartalu, ið vísti á globala týdningin í staðbundnu listini og øvugt, sungu 17 Sangarar úr Klaksvík Christian Matras og sálmin hjá Martini Joensen Uttan teg í hugtakandi útseting hjá Jógvani við Keldu.
Her er ein málningur av mammuni, Brynhild, frá 2006. Hon er farin ein túr eftir vegnum, ið eg bara minnist sum vegurin niðan á Loranstøðina. Á kortinum í dag eitur hann nakað so vitløftigt sum um Eiðisskarð og hevur rutufrámerkið 61, eins og høvuðsvegurin, ið Bob Dylan sang um í 1965. So er tónin lagdur. Bíbilskur úr plátufoyruni, sum nálin grevur seg ígjøgnum og fær rúmið at darra. Í baksýni Kollurin, Risin og Kellingin. Surrealistiskt letur køkshurðin seg upp. Har er skrivað til Dan, at omman kemur skjótt aftur. Tí eitur málningurin Til Dan. Hanna og Niels Emil eiga bæði málningin og Dan, sum er yngsti sonur teirra, 25 ár í dag. Tey, og ein riðil av Eiðisfólki, eru møtt at heiðra Sigrun.
Á innbjóðingarkortinum verður meturhøgi málningurin Sunnudagsfrakkin II (2005) lýstur við orðum úr nýggjari bók um Sigrun, Tað stóra í tí smáa, sum varð løgd fram í dag. Nils Orth, savnsstjóri, hevur ritstjórnað, Solveig Hanusardóttir Olsen hevur skrivað tvær greinar, og dóttur Sigrun, Maria Jørðdal Niclasen, sum er prestur í Kvívík, hevur skrivað eina grein um mammuna við heitinum Tað, sum hjartað sær, gloymist ei. Her er Maria avmyndað framman fyri málninginum Fjallið (2011).
Savnsleiðslan sigur um framsýningina, at Sigrun málar við akrýli á lørift, og hon ger litirnar óblankar og eitt sindur grátónaðar. Bakgrundin er ofta ein stórur, einlittur flati, og umhvarvið av myndevnunum er málað við svørtum linjum. Støddarmunir eru eyðsýndir í myndunum hjá Sigrun Gunnarsdóttir. Hon reingir støddirnar á myndevnunum soleiðis, at ein fuglur kann vera størri enn eini hús, men hann kann eisini vera so lítil, at tað er torført at fáa eyga á hann. Her hevur Sigrun ført meg til yndismalningin. Hann er av ommuni, konu Niels Kruse, og verður nevndur Spurvurin (2003), sum mikroskopiskur hómast í vindeyganum.
Sigrun greiðir frá, at tankarnir byggja á, at smá ting ikki kunnu vera stór ting fyriuttan, og stór ting kunnu ikki vera smá ting fyriuttan. Tað er sjáldan, at eitt ítøkiligt stað verður lýst í málningunum. Kortini kann eitt serføroyskt eyðkenni hómast í umhvørvinum og fólkunum. Eftir stendur huglagið av Føroyum. Her er málningurin Hondin, sum rurar vøgguni, stýrir heiminum (2012). Hugsi ikki, eg taki feil, tá eg hómi húsbóndan, Tord, longst til høgru.
Við einføldum, figurativum myndamáli málar Sigrun Gunnarsdóttir tað, sum liggur henni á hjarta. Sigrun arbeiðir við nøkrum ávísum myndevnum, til dømis bíbliusøgum, ævintýrum, familjukærleika og aldurdómi. Súmbol eru týdningarmikil partur av hesum myndaheimi, og tey eru vorðin eitt sermerki í listini hjá henni. Helst er hetta kendasti málningur hjá Sigrun, Bókanna Bók (2002), aftur við evraska lítla spurvinum, sum er strangt innteknaður, hóast hann er ytst í kompositiónini. Málningurin sæst við inngongdina til framsýningina.
Eftir fyrsta vegginum til høgru, tá tú kemur inn, eru málningar við eyðkenda gula litinum, sum allir eru úr Grønlandi. Fyrst fyri er Lykilin (1999).
Spennandi sjálvsmynd frá 1973, omanfyri, og eitt fiskimannaportrett síggjast aftanfyri veggin í aftasta framýningarhølinum. Niðanfyri er pápin, Gunnar, málaður í 1976 undir heitnum Við Kalvalínu.
Myndafóturin, staffeliið, hjá abbanum, Niels Kruse (1871-1953) stendur innast í krókinum. Tað er í brúki til gerandis í stóru málarastovuni hjá Sigrun á Eiði. Á fótinum sæst málningurin Slættaratindur, sum hon málaði í 1993.
Í hesum hugnaliga stovukenda parti av framsýningin er ein heilur veggur við smáum málningum, sum fólk hava lánt, eins og galdandi er fyri alla serframsýningina hjá Listasavninum. - Tað er sum børnini eru komin heim, siga fyriskipararnir og Sigrun, nú hon setur seg í stólin at signera nýggju bókina.
Serframsýningin Tað stóra í tí smáa er opin til 2. apríl. Hon er ein uppliving av teim heilt sjáldsamu at síggja og taka til sín. Úr skránni hjá Listasavninum kann eisini nevnast, at 7. apríl letur Várframsýningin upp, og senni er serframsýning við Jack Kampmann (1914-1989). Og so er Ólavsøkuframsýningin.


text:
Tá slaktið er fyri, er vert at minnast til, at vit slakta, tí vit vilja hava mat á borðið. Hetta læra vit um í bókini Maturin, (Sigrid Dalsgaard), sum Føroya Skúlabókagrunnur gav út í 2002.
Í partinum um kjøt fáa vit at vita, hvussu vit skulu fara um kjøtið, tá slaktið er fyri. Vit fáa eisini at vita um seyðakjøt, neytakjøt og svínakjøt.
Í bókini fáa vit eisini eitt uppskot um ein matarvarða. Hinvegin upplýsir Fólkaheilsuráðið um eina kostkumpass.
Uppgávur:
1. Hvat merkir tað, at kjøt skal hanga og búnast?
2. Hví skal skitið grønmeti ikki koma í samband við kjøt?
3. Hvørjum eiga vit at hyggja at, tá ið vit keypa kjøt úr kølidiski ella frystara?
4. Hví heldur sundurskorið og malið kjøt sær styttri enn heil kjøtstykki?
5. Hvat eigur at standa á innpakkaðum kjøti, sum er í kølidiski ella frystara?
6. Hvat er ein matarvarði?
7. Hvat er ein kostkumpass?


text:
Æðan (lat. Somateria mollissima L; da. Edderfugl) er einasti fuglur av antarsløgunum, sum nógv er til av í Føroyum. Steggin er nevndur æðublikur, stundum bara blikur. Uppi á høvdinum er hann svartur, aftantil um vangarnar og haðani aftur um nakkan er hann vakurt bleikgrønur, á hálsinum og bakinum mest hvítur. Bringan er bleikt reydlig, og í neðra er hann svartur. Æðan, t. e. bøgan, er smáflekkut av dimmum og bleikari brúnum. Allar ársins tíðir síggja vit tær liggja í størri ella minni flokkum fram við strondini, stundum uppi á sjóvarklettunum, men mest á floti. Gongulagið er tungt, og flogið — ja, oftast flúgva tær so lágt, at føturnir klamsa eftir vatnskorpuni;tað sær lókut út, men helst munna tær gera tað tí, at tá nýta tær føturnar til at geva sær meira ferð. Men so mikið kringari eru tær á sjónum, svimja skjótt og danda lættliga á alduryggjunum, kava gjøgnum brotini og kunna taka sær æti frá botni á 30 favna dýpi. Tó dámar teimum best at vinna tað á grynri vatni, helst minni enn 5 favna. Føði teirra er mest taralýs, smákrabbar, kræklingar og aðrir lítlir skelfiskar. Stundum koma tær upp við einum størri krabba, sum tær halda eftir
aðrari klónni og berja niður í vatnskorpuna, til beinini detta av honum.
Um várið fara tær at hugsa sær um reiður. Best dámar teimum fram við sjóvarstrondini, bara tær har kunna fáa frið. Ikki so fáar fara langt inn í hagan, ja, summar høgt upp ímillum fjøll. Fólk undrast ofta á, at tær — sum ikki sýnast at orka so fræít at flúgva, at tær fáa føturnar upp úr sjónum — við sínum tunga og seinføra gongulag kunna rugga sær niðan hagar. Men kemur tú dáttliga fram
at reiðri teirra, so fært tú at síggja, at tær eru ikki so tungfloygdar. Og seint á kvøldi eru tær mangar ferðir sæddar koma flúgvandi oman úr fjøllunum og hava sett seg á sjógvin, ivaleyst til at fáa sær at eta. Sjálvsagt flúgva tær so niðan aftur við, men tað er um hádimmið, so tá svevur fólk, heldur ikki er summarnáttin so ljós, at flúgvandi fuglur kennist uttan heilt nær.
Reiðrið er klætt við mosa ella deyðagrasi. Eggini eru 4, stundum 5. Mjúkt og lýtt liggja tey — æðan roytir dún av sær sjálvari til at hava uttan um tey, og tá ið hon flýgur av, breiðir hon dún afturyvir, so tey skulu ikki kólna. Æða er sjaldsama spakur fuglur. Stundum eiga tær har, sum nógv fólk gongur, og tá kunna tær við tíðini gerast so spakar, at tey kunna lyfta tær av reiðrinum, taka dúnið og leggja tær á aftur. Æðudún er dýra-bar vara, og tí hava menn summstaðni friðlýst hólmar og sker til æðuvarp, og kunna hava góða inntøku av teimum. Fyrra partin á sumri skifta blikarnir lit; eina tíð er einki hvítt á teimum uttan tær stóru fjaðrarnar uppi á veingjunum; og tá teir so missa tær, eru teir líkir æðuni.
Ungarnir steðga so at sigá einki í reiðrinum. Teir eru fermir til fóts, og sjálvt teir, sum eru uppi millum fjalla, hava ikki langa tíð um at vinna oman. Høgum homrum springa teir útav, og lættir sum eitt fjaðratyssi dala teir hóvliga niður á jørð. Frá fyrst teir eru komnir á sjógv, eru teir at siga líka kringir at svimja og kava sum tær gomlu.
Tá ið nakrar tamar dunnur bøla samtíðis uttan um ein hyl, sæst tað, at summar vilja taka sær fleiri ungar, enn tær eiga og aðrar tykjast glaðar við at sleppa av við sínar; sama man vera við æðunum, tí summar síggjast við sjey — átta ungum, summar bara við einum. Ikki er leingi, til ung-arnir eru vaksnir, og tá líkjast teir allir nógv æðunum; men tá ið líður út á heystið, er lætt at kenna teir ungu blikarnar frá, tí tá eru teir bringuhvítir. Og nú eru teir gomlu blikarnir komnir í sín skreytiliga búna, sum teir bera næstan alt árið. Tað er hugnalig sjón at síggja smáflokkarnar av gomlum og ungum, blikum og bøgum floytandi sær fram við landi og hoyra teirra blídliga »ov ov« og »gogg gogg gogg« í tí lýggja veðrinum — eitt av prýðum Føroyalands.
Úr: Mikkjal á Ryggi: Fuglabókin, Dýralæra II. 1951.
Antarsløgini kennast frá gásunum av tí, at tey eru smærri á vøkstri og meira lágføtt. Á øllum teimum eru steggin og bøgan mestu tíðina á ári sera ólík á liti; men í klekingartíðini og eitt sindur longur út kunna tey vera so lík, at tey kennast ikki at.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Særimner & Eldrimner – matur og mentan
Eitt av granskingarøkjunum hjá Granskingardeplinum er matur og tilfeingi. Eitt evni, sum er sera viðkomandi fyri Føroyar og okkara framtíð.
Í verkætlanini Craft International snýr tað seg um at menna siðbundið handverk til ferðavinnu. Í Føroyum hava vit í fyrsta umfari valt evnini jarnsmíð, ull, tónleik og bátasmíð. Men í okkara grannalondum leggja tey eisini dent á framleiðslu av mati sum siðbundið handverk. Eitt nú ostur, klippfiskur, olja, laksur, øl og súltutoy, ið eru vorðin Economusée.
At matgerð er eitt handverk, ivast eingin í, men í Føroyum verður tað tó ikki í nóg stóran mun sæð sum eitt serstakt og týdningarmikið tilfeingi. Jóan Pauli Joensen Dr. Phil, Fil. Dr. hevur leingi granskað í føroyskum mati og matmentan, og savnað ein hóp av tilfari. Hetta er sera týdningarmikið, og kann gerast grundarlag undir menningini av mathandverki til ídnað, sum vónandi kemur at mennast munandi tey komandi árini, serliga við atliti til ferðavinnuna.
Hvussu bera vit okkum at við at fáa okkara siðbundnu matarvanar at gerast inntøkugevandi vinnuvirksemi? Tað er m.a. hetta, vit royna at fáa greiðu á í verkætlanini: Craft International og verkætlanini: Luttøka og íverksetan, ið Granskingardepilin arbeiðir við. Ein part av svarinum upp á hetta kunnu vit fáa á stórum Særimner tiltaki í Østersund í Svøríki í næstu viku.
Í Svøríki er hugtakið ”Eldrimner & Særimner” við at gerast kent. Hetta byrjaði sum eitt tiltak at stuðla bóndum og einstaklingum, ið vilja brúka plantur, urtir o.a. til ídnað. Í dag eru fleiri enn 1000 framleiðarar í Svøríki knýttir at Eldrimner, so tiltakið bleiv ein sólskinssøga.
Í døgunum 8. til 11. oktober var árliga tiltakið ”Særimner” víðkað til at fevna um mathandverkið í øllum Norðurlondum. Tað er Ny Nordisk Mad (www.nynordiskmad.org), ið stendur aftanfyri.
Úr Føroyum luttekur Granskingardepilin fyri Samfelagsmenning og Útoyggjafelagið. Leikluturin hjá Granskingardeplinum er at finna háttir at menna mathandverkið í Føroyum, í samband við tær aktuellu verkætlanirnar hjá Deplinum. Leikluturin hjá Útoyggjafelagnum er at síggja, hvussu arbeitt verður við samskipan og menning av lokalari rávøru til ídnað. Olga Biskopstø umboðar Granskingardepilin og Craft International verkætlanina, og Johanna Maria Isaksen umboðar Útoyggjafelagið og Nordic Delight verkætlanina.
Eitt gott avkast av einum slíkum tiltaki kundi verið, at vit her í Føroyum fáa ment eitt forum, ið tekur hond um júst evnið: matur og matmentan, ið kann virka eins og Eldrimner, sum ein samanrenning millum gransking, vinnu og lokalar framleiðarar.


text:
Uppskotið til broytingar í lógini um landsjørð, sum varð framlagt 13. august í løgtinginum av táverandi landsstýrismanninum í fiski- og tilfeingismálum Tórbjørn Jacobsen, varð eftir 1. viðgerð í løgtinginum, beint í vinnunevndina.
Nú nýggj samgonga er skipað, og málsøkið er lagt til Vinnumálaráðið, verður tað Johan Dalh, landsstýrismaður, sum kemur at hava umsitingina av málsøkinum. Vinnunevndin í løgtinginum verður eisini umskipað, so enn er óvist, hvørja lagnu málið fær.
Eftir orðaskiftinum at døma, tá málið fekk 1. viðgerð, er ikki serliga sannlíkt, at nakar meiriluti er fyri at gera stórvegis broytingar í verandi løgtingslóg um landsjørð.
Myndin omanfyri er av Hvalba (mynd: Robert Magnussen).
Bøndur og festarar hava framført, at ætlaðu broytingarnir fara at seta landbúnaðin fleiri ártíggju aftur í tíðina.
Mynd: Trongisvágsfjørður (Robert Magnussen)


text:
15. Sep 2017
Føroyski filmurin "Dreymar við havið" hevur verið sýndur fyri eldri skúlaflokkum í hesum døgum.
08. Sep 2017
Hósdagin 7.sept. vóru næmingarnir í miðla- og íverksetarabreytunum sín árliga kunningartúr í Suðuroy.
Breytirnar vitjaðu Dennis Holm, borgarstjóra, sum hevði ein upplýsandi....
29. Aug 2017
Dámar tær væl at gera leskiligan og heilsugóðan mat? Um so er, er hendan uppskriftin júst til tín!
29. Aug 2017
Miðlabreytin hevur hitt Hjartvar Bødvarsson úr Dali, sum gongur á handverksbreytini í Nám X....
22. Aug 2017
Angurin av føroyskari søgu fór um alla roykstovuna í dag, tá Jóannes Patursson, bóndi í Kirkjubø, bergtók Nám X-næmingarnar við livandi frásøgum úr Kirkjubø.....
21. Jun 2017
Sjeynda ár á rað var próvhandan í Nám X í dag. Einir 1.200 næmingar hava fingið prógv frá Nám X hesi sjey árini.
31. Mai 2017
Í sambandi við munnligu próvtøkurnar í Nám X eru her yvirlit, nær ymsu lærugreinirnar fara upp til próvtøku, og nær ymsu næmingarnir fara upp.Við at klikkja á ymsu fílurnar fáast upplýsingar. ...
24. Mai 2017
Sagt varð av staðnum, at menn ikki mintust, nær næmingar seinast hava vunnið á lærarum, tá bólturin teirra millum rullar seinasta skúladag. Onkur helt skemtiliga fyri, at næmingar seinast vunnu, "tá menn enn gingu í rotuskóm og føroyskari húgvu"...........


text:
Fugloy – Vit Viðmæla
Hattarvík
Útsýnisstað á Bakka
Her stendur tú mitt í víkini, har brimið í øldir hevur brotið ímóti helluni. Frammanfyri liggur elligamli drátturin, har hattavíkingar við sveittabrot hava drigið bátar og førning í land. Svínoyggin dagar undan, men annars er havsbrúgvin endaleys. Útsýnið er út til Múlabakka vinstrumegin, og høgrumegin sæst yvir á kaiina og Trøllagjógv.
Kirkja:
Útsýnið úr bygdini.
Tað er ikki av tilvild, at listamálarin Sámal Joensen-Mikines nýtti útsýnið av Kirkju sum myndevnið. Úr náttúruvøkru bygdini er stórsligið útsýnið til Svínoyar, Viðoyar og Borðoyar, sum reystar stíga úr havinum framman fyri tær. Tað er vert at steðga á og njóta sjónina, sum eisini gav S. P. Zachariassen íblástur til yrkingina Várlongsul. Triðja ørindi ljóðar soleiðis: „Mær leingist at síggja teg, fjallanna tind, sveiptan í dúnmjúka hami, leggja á havið ta alføgru mynd, tá sóldráttur stígur um kvøldanna grind – hin ljósi, hin fríði, hin rami.“
Serlig atlit: Verið varin, tá ið tit nærkast støðni ella kaiini. Tað rekur hart fram við landi.


text:
Árni Gregersen, ting.fo 01.08.2017 (09:51)
Løgmansrøðan fulla viðgerð
Sambært galdandi reglum og lógum, so skal løgmaður á ólavsøku halda eina røðu í tinginum og greiða frá støðu landisins og hvat sitandi stjórn ætlar at fremja í nýggja tingárinum, sum altso byrjar á ólavsøku.
Tað gjørdi løgmaður leygardagin og tingformaðurin hevur ásett tingfundir í dag og í morgin har ólavsøkurøðan verður viðgjørd
Vanligt er at tingfólk viðgera politisku støðuna í landinum, men tey fara vanliga eisini nakað inn í mál, sum løgmaður boðar frá, verða løgd fram í tingsetuni.
Vanligt er at framsøgufólkini hjá flokkunum fyrst hava orðið, tá ið hendan viðgerðin er.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Saga Kapna, stórasystir í Myndlistaverkstovuni, sigur frá 1. degnum:
“Dagurin byrjaði við, at tey ungu hvør sær eksperimenteraðu við at gera sukurmoluskulpturar. Sukurmolar vístu seg ikki at vera tað lættasta tilfarið at arbeiða við. Ístaðin fyri at reagera sum væntað – við at klistra í kontakt við vatni ella lími – so smeltaði sukrið og gjørdist ringt at arbeiða við. Men við eitt sindur av toli, arbeiði og skills kláraðu tey tað!
Sukurmolukulpturarnir vórðu síðani heftar á ein stóran platform við smáum ljósperum, sum lýsa ígjøgnum skulpturarnar og skapa illusiónina av einum náttarlandslagi. Í løtuni eru nøkur í gongd við at planleggja hvat sum skal málast, onnur hava verið úti og samlað mosa, gras og steinar, og ein triðja ger ein animatiónsfilm, sum skal lýsa omaná installatiónina.
Og hetta er bara byrjanin!”


text:
Orð og lag: Aage Samuelsen
Týtt: Kajfinn Hammer
1. Alt eg havi Guði givið,
Honum valt at fylgja her;
Hann av náði gav mær lívið,
tað, sum í Hans blóði er.
Niðurlag: Fylt við sangi er mítt hjarta,
loyst frá stúran, sorg og pínu.
Hvørja løtu er Hann hjá mær,
trúareygað klárt Hann sær.
2. Mína synd Hann hevur sónað,
sál mín tváað við Hans blóð’.
Syndafallið er upprættað,
á, hvat er Guðs náði góð.
3. Eg í trúnni Jesus vænti,
Hann kann koma hvønn ein dag.
Hann til Dýrdina meg heintar,
har tilbúgvið er mær stað.
4. Tá mítt ljós er niðurbrunnið,
sagt hitt seinasta farvæl,
lovsongur av mínum munni
í Guðs dýrd tá byrja skal.


text:
Komandi árið fer matstovan KOKS at húsast í tiltiknu húsunum frammi við Gjónna við Leynavatn. Tað boðar KOKS frá í tíðindaskrivi í dag.
Myndina omanfyri av Karin Visth og Michelinkokkinum Poul Andrias Ziska tók Beinta á Torkilsheyggi frammi við Gjónna.
Samtakið Betri, sum eigur húsini, hevur gjørt avtalu við Gist & Vist um at brúka tey til matstovu.
"KOKS umboðar tað besta innan matstovuvinnuna í Føroyum. Ferðavinnan hevur sera stóran týdning fyri Føroyar, og vit eru tí sera fegin um at kunnu stuðla henni við at læna húsið út til hetta spennandi endamálið," sigur Jean Djurhuus, forstjóri í Betri Banka í hesum sambandi.
Her er Poul Andrias Ziska avmyndaður í køkinum á KOKS í Kirkjubø í august í fjør tá ein týskur sjónvarpskokkur vitjaði.
Ikki er vist, hvussu gamal garðurin frammi við Gjónna er, men søguligar keldur er um búfólk heilt aftur til 1740. Húsini eru gott dømi um ein føroyskan bóndagarð, har húsfólkið búði í grótlaðaðum, flagtaktum húsi við roykstovu, fjósi og smiðju, og livdu av seyðahaldi.
Húsini eru tí frálíkur karmur um virksemið hjá KOKS, ið leggur dent á tann føroyska smakkin - at fáa smakk og anga úr føroyska landslagnum at sameinast í matinum, verður sagt í tíðindaskrivinum.
Búreisingarnar við Gjónna eru óvanligar við tað, at tær liggja ikki við sjógv, men hava alla tíð verið eitt fjarskotið einbýli. Koyrandi er ikki í vanligum bili til húsini frammi við Gjónna, og KOKS ætlar tí, at koyritúrurin eftir Oyggjarvegnum, yvir um ánna við Leynavatn og eftir sandinum verður ein partur av upplivingini.
"Hetta verður ein partur av heildarupplivingini, sum vit bjóða gestunum. Matur og náttúra í senn", sigur sigur Karin Visth, leiðari á KOKS, sum fegnast um samstarvið. Karin avmyndaði í The Tarv í Vágsbotni tá grillhúsið læt upp 8. desember í 2017.
Sum vera man er ongin ídnaðarkøkur í gomlu húsunum frammi við Gjónna, so KOKS fær ein køk á hjólum førdan niðan til húsini, so til ber at borðreiða við somu høgu góðsku, sum bleiv víðagitin, tá KOKS var í Kirkjubø, í Keypmannahavn og í Havn.
KOKS letur upp frammi við Gjónna í apríl í 2018. Bíleggingar kunnu gerast longu frá 1. februar á heimasíðuni koks.fo